
Til Eva

– min evige venn


Kapittel 1

Afghanistan, januar 2009

Varange hadde begynt på Dietten igjen.

Han studerte den ubestemmelige vellingen foran seg med en voldsom ulyst. Ingrediensene var valgt med ett mål for øyet –det skulle ikke smake noe som helst. Proppfull av proteiner og elektrolytter, men hva smak angikk kunne vellingen vært cellulose blandet ut i vann.

Dette papirpulveret, som liknet mer på dyrefôr enn menneskeføde, utgjorde hans frokost, middag og kveldsmat, helt til oppdraget var utført.

Det var litt over et døgn til han skulle ut i hide, og han måtte tenke på hva han spiste. Sånn var det bare. Som sniper i Marinejegerkommandoen var han underlagt et strengt regime de andre unnslapp. Mens kollegene som regel var i bevegelse, var hans spesialitet å ligge stille, gjerne flere døgn i strekk. Da var også lukter avgjørende. Visse typer mat avgir luktstoffer gjennom svetten; lukt som mennesker ikke oppfatter, men som dyr i menneskers nærhet kan merke.

Problemet var at all god mat avgir luktstoffer.

Besluttsomt skuflet han i seg resten av innholdet i plastskålen, reiste seg og gikk bort til den provisoriske kjøkkenvasken, skylte skålen under springen og bar den tilbake til feltsengen hvor han hadde begynt å legge fram utstyret han skulle ha med seg. Med stor overvinnelse lot han være å kikke bort mot kjøkkenbenken, men til ingen nytte. Feltkokken hadde lagt fra seg ingrediensene til dagens lunsjmåltid, og de liflige duftene fra nystekte brødlefser og friske grønnsaker lot seg ikke stenge ute.

Denne delen av jobben var det eneste han virkelig mislikte, men han holdt ut så lenge det ikke varte for lenge av gangen.

Det var mer. Han hadde sluttet å bruke såpe for flere dager siden, begrenset seg til å skylle av svetten i kaldt vann. Ingen parfyme av noe slag.

De kunne ikke bli sett, ikke hørt, ikke luktet. I alle praktiske henseender var de usynlige. Bare da kunne oppdraget utføres.

Han så over utstyret på sengen en gang til, konstaterte at alt var der, og pakket det ned. Så gikk han bort til hangarporten og steg ut i det blendende solskinnet.

Det dårlige humøret var midlertidig. Etter som tidspunktet for avreise nærmet seg, ble han langsomt fylt av forventning og glede. I motsetning til guttene i Telemark bataljon, som tilbrakte det meste av tjenestetiden i leiren når de ikke var på patrulje, var operatørene i MJK gjerne i felten en måned i strekk. Det meste av tiden gikk med til rekognosering og kartlegging, og det innebar lange perioder av stillstand.

Oppdraget som lå foran ham, var i utgangspunktet klart definert. En av kommandantene i det som tidligere het Nordalliansen og som hadde ført an i kampen for å fravriste Taliban makten få år tidligere, hadde slått seg opp som storeksportør av opium. Det var ikke noe særegent med det –utsiktene til å gjenvinne kontrollen over valmuemarkene var tross alt en av hovedgrunnene til at Nordalliansen assisterte amerikanerne i kampen mot Taliban, som i sin tid satte en effektiv stopper for narkotikaproduksjonen i landet –men fersk etterretning tydet på at han brukte vesentlige deler av fortjenesten til å finansiere det gamle regimets tilbakekomst i styre og stell. Taliban var på vei tilbake. At noen klanledere gikk over til dem, var et illevarslende tegn.

Så hva gjorde de med en føydalherre som hadde begynt å tjene fienden?

De «tok ham ut», som det het. Likviderte ham, på godt norsk. Dette var et av de oppdragsmålene som ikke tilfredsstilte field commanders «syretest»: Om det verste skjer, at Norges største avis får nyss om hva de holder på med og slår det opp på førstesiden –er oppdragsmålet mulig å forsvare? Mye kunne de stå for, men rene likvidasjoner av lokale føydalherrer, det holdt ikke.

Oppgaven var å finne fyren, gjennomføre sikker identifikasjon, og drepe ham. De skulle utslette en klan. Drepe lederen og knekke ryggen på klanmilitsen. Dette var ikke vanlig kost for fremmede styrker på afghansk jord. Den planlagte effekten var avskrekking: slik går det med femtekolonister som løper Talibans og Al-Qaidas ærend. For å få dette til, måtte man slå til i klanens hovedsete, og den lå ved en fjellandsby ikke så langt fra Gardiz, administrasjonssenteret i Paktia-provinsen. Den norske spesialstyrken kjente området godt, siden det var de samme Tora Bora-fjellene de hadde gjennomtrålet få år tidligere, på jakt etter Osama bin Laden.

Varange tenkte ikke noe særlig over det faktum at de var ute på et rent likvidasjonsoppdrag: Det han tenkte på nå, var å komme seg av gårde. Komme seg ut av hangaren, ut av den kaotiske, støyende hovedstaden, og i posisjon. I hide. Så kunne resten av verden forsvinne.

Tankerekken ble forstyrret av hoingen og latteren fra en gruppe unge, norske Isaf-soldater som kom kjørende i en liten kolonne lette panservogner. Han kjente et sting av ubehag ved synet av de barnlige ansiktene deres. Flere av dem hadde ikke rukket å fylle 20. Med sine 37 år var han den eldste operatøren, men to andre var 35, den ene av dem var Ketil, makkeren hans. De var voksne karer, i motsetning til disse guttebarna. Han kunne vært faren deres.

Han merket seg at flere av infanteristene pekte på ham og ropte kommentarer til hverandre: Spesialstyrkene nøt noe nær gudestatus i Telemark bataljon. Oppmerksomheten kunne bli plagsom iblant.

Han tok to skritt bakover, forsvant ut av det blendende solskinnet og ble borte i hangarmørket.

Neste natt

Litt over klokken fire var de på veien. Kabul i januar er isnende kald. I tussmørket syntes de skittengrå grusgatene å være folketomme, men så man nøye etter, kunne man skille ut forhutlede skikkelser som krøkte seg sammen i det de kunne finne av dekke mot kulden, og forsøkte å komme seg levende gjennom også denne natten. Der han satt innkapslet i den fôrede järvinenduken, Forsvarets ekstremversjon, virket det uforståelig at disse menneskene ikke simpelthen frøs i hjel på stedet. En del av dem, spesielt barna, hadde ikke annet enn plastsandaler på føttene.

De saknet farten ved et veikryss. I ren nysgjerrighet rettet han riflen med den varmesøkende kikkerten mot en blåfarget kleshaug innunder et framspring på en murbygning. Han kunne identifisere to varmeovaler inne i haugen, den ene sterk og klar, den andre mindre, og langt svakere. En mor med et lite barn som var i ferd med å bli kaldt?

I en annen verden, en annen tid, ville de stanset og plukket opp moren med det døende barnet. I stedet gasset de på. Å stoppe gjorde dem til stillestående mål. Fienden var overalt.

De kjørte med takluken åpen og vinduene rullet ned, noe annet ville vært selvmord. De måtte høre hva som foregikk rundt kjøretøyene. I denne fasen var det bombemannen som hadde den viktigste rollen. Han het egentlig Petter Sigurd, men ble kalt Petz. Når de fant målet som skulle elimineres, var det Petz som pekte på det med en radiostråle som de amerikanske A 10 tankbusters kunne styre rakettene sine etter.

Det var også Petz som hadde til oppgave å hindre mulige veibomber i å gå av. Det var umulig å se dem fra bilen. Bombene var for godt skjult, det samme gjaldt de personene som lå i nærheten og avsatte ladningene med bærbare radiosendere. Det Petz kunne gjøre, var å sende ut et kraftig signal som jammet radiosignalene.

Snart hadde de lagt Kabul bak seg og la seg i marsjfart på omkring seksti kilometer i timen. Kabul lå på et platå på godt over 2000 meter, og det flate, tørre landskapet ga godt grunnlag for grusveier. Men det at veien snodde seg gjennom hver en landsby og husklynge, gjorde sitt til å sette ned farten. Bebyggelsen krevde også at de måtte holde seg konstant årvåkne.

Daggryet kom som et sjokk. Sola bikket med ett over fjellkjeden og sveipte innover platået. Knapt noe luftlag i verden er mindre plaget av fuktighet og forurensing, og det virket som om sola skinte i et vakuum. Varange opplevde det som om de kjørte gjennom et kraterlandskap på en planet uten atmosfære.

Luften ble øyeblikkelig varmere. Det røde i sandsteinen la et rustlag over åskammene, mens de hardføre gressgangene ble farget irrgrønne. Varange stilte blikket i en tisekunders sløyfe fra nord til sør og tilbake igjen mens han søkte innover til et rom i seg selv der han bare var.

Denne monotonien vedvarte til ut på ettermiddagen, men alt godt tar slutt en gang, og en brå oppbremsing etterfulgt av en like plutselig akselerasjon virket som en jumpstart på adrenalinpumpen. Petz stirret intenst opp til venstre, nordover i retning en liten landsby som klynget seg fast oppunder en fjellhammer. Så ristet han på hodet. Han pekte på displayet til radiopeileren han bar på den ene underarmen: Mulig veibombe, usikker identifikasjon.

De fortsatte videre østover i samme hastighet en stund til, men snart snevret dalen seg inn, og veien ble smalere og mer kronglete. Varange speidet mot fjellsiden som reiste seg bratt mot syd. Han kjente landskapet og visste at det flatet litt ut på toppen før det gikk videre oppover. En vannkilde i berget gjorde stedet til en slags naturlig fjellborg. Det var stedet der militsklanen holdt til. Det var målet deres. Hans og Ketils mål.

Straks de hadde passert gjennom det smale skaret øverst i dalen, viet den seg ut igjen. De visste at dette området var ekstra goldt, og fritt for bebyggelse.

En drøy time senere ble de to sniperne satt av. Kolonnen fortsatte nedover dalen, før den, i henhold til planen, skulle runde platået i en halvsirkel og vende tilbake til Kabul samme kveld. Oppgaven deres var å rekognosere, samt å avlede oppmerksomheten fra de to kollegene, som nå skulle bruke de neste par døgnene til å runde åskammen slik at de kom ovenfor og på nordsiden av landsbyen de hadde passert en time tidligere. Ifølge kartet ville de komme så høyt opp at de så ned på fjellborgen på motsatt side av dalen.

Sent påfølgende natt var de i posisjon. Så var det å ligge stille og vente.

Hundetimen er den timen sent på natten da man angrer alle sine beslutninger –beslutninger man har tatt hittil i livet, og beslutninger man skal ta gjennom resten av sitt liv. Det er den stunden man mister all tillit til egne vurderinger.

Hundedagen er hundetimen som aldri tar slutt.

Å holde seg helt i ro mens timene og dagene langsomt siger av sted, som en tropisk flod, grønnsvart og skimrende, en tykk biologisk ursuppe som inneholder alt jordisk liv, både liv som er ferdiglevd og har råtnet og liv som ennå ikke er påbegynt.

I lange perioder hadde han det bra mens han lå sånn. Da var det helt stille inne i ham, samtidig som hodet var fylt av sanseinntrykk. De første timene var slik. Det konstante vinddraget over åskammen gjorde Tora Bora-fjellene til en iskald opplevelse, de reelle kuldegradene måtte være det dobbelte av hva gradestokken viste. Antakelig var det et sted mellom tretti og førti effektive kuldegrader.

I tillegg til den fôrede järvinenduken hadde de mikrofibertøy med innvevde varmetråder innerst mot kroppen, og flere lag ullfleece utenpå. Men i lengden er det ingenting som hjelper. Ligger man stille, begynner man før eller siden å fryse.

De hadde lang trening i å utholde kulde uten å røre seg. Det er et spørsmål om å holde et indre fokus, som å holde balansen, hele tiden kjenne etter og vite hvor man har de ulike kroppsdelene og aldri slippe denne vissheten ut av tankene. Mister man fokus, faller man.

Balanse.

Han tenkte på de unge eliteinfanteristene fra de ulike Nato-landene, som hadde så lite motstandskraft å stille opp med. Rene barnefjes. Han hadde vært innom leiren til Telemark bataljon, i sivile klær, for å se dem på nært hold, kanskje endog få et glimt av… Han avbrøt tankerekken. Guttungene hadde vekslet mellom pc-teltet og styrketeltet, mellom å surfe etter nettporno og løfte jern. Han hadde gått stille rundt og lyttet til praten deres. De snakket om «CS», etter en stund skjønte han at det dreide seg om et nettspill. Førsteskytterspill, kalte de det. CounterStrike. Mange av dem hadde flyttet direkte fra barneværelset til en seng i Camp Nidaros.

Dette var nytteløse refleksjoner.

Forsiktig åpnet han dekselet foran kikkertsiktet og sjekket for dugg. Sikten var glassklar. Natten ville snart slippe taket.

Dagen gryr og med den kommer sol, og litt senere varme. Han kjenner balansen glippe, det er som han allerede vet at noe fryktelig skal skje. Han beveger så vidt på hodet, nok til at han kan se krattet hvor Ketil ligger, han kan naturligvis ikke se ham, men vet han er der. Så flytter han blikket tilbake til målet litt over 600 meter unna, på den andre siden av kløften: En lav trebygning gjort av grovt tilhogget tømmer ligger skjult bak «muren» i fjellborgen. De må ha hatt et forferdelig slit med å frakte trevirket opp dit, ellers er alt lagd av stein. Klanens høvding holder til i trebygningen, det er de nesten sikre på. Et piperør stikker opp av taket, men ingen har fyrt opp. Ved er mangelvare her oppe, og ovnen brukes nok utelukkende til matlaging.

Alle forberedelser er unnagjort. De har estimert avstanden til målet med avstandskikkert, den er på 623 meter. De har målt avdriften som det konstante vinddraget gjennom den trange dalen antas å forårsake. Siktet er innstilt så presist som mulig, og de regner med treff på første skudd.

Ingenting skjer. Kulden har sluppet taket, med den også behovet for å samle tankene, holde dem i ro. Han er ute av stand til å hindre dem i å fly bakover i tid. Han ser for seg et ansikt som han helst vil slippe å minnes. Synet fortrenges av bilder og lyder fra tidligere trefninger. Dette er oppdragets andre morgen, og de har begynt å tære på reservene. Alle gjennomlever en slik fase, og det er greit. Denne gangen er det litt tøffere enn ellers, men det skal gå bra.

Varange henter seg tilbake til nåtiden idet han plutselig ser bevegelse på den andre siden av juvet. Døren i trebygningen går opp, og en håndfull bevæpnede menn kommer ut. Pulsen hans øker ikke i frekvens av den grunn, han observerte dem dagen før også. Disse fotsoldatene er uviktige. Det er høvdingen de er ute etter, og han har ikke vist seg ennå, trass i at de er temmelig sikre på at han er der.

Det høres et dempet brak nede fra dalen et sted. Smellet etterfølges av stillhet.

Så går døren opp på ny og høvdingen, iført den karakteristiske turbanen, kommer ut. Uten noen synlig bevegelse slår Varange av sikringen, samtidig som han lager en lyd for å aktivere mikrofonen i headsettet som fram til nå har stått i stand by. Han sjekker med Ketil at han er klar. Planen er enkel –han skyter høvdingen mens Ketil arbeider seg gjennom klanmilitsen. De bør greie å drepe samtlige, det vil gjøre det lettere for dem å slippe unna.

Så skjer noe de ikke er forberedt på. Afghanerne i fjellborgen beveger seg fram mot kanten av juvet. De peker nedover dalen, mot landsbyen som befinner seg rett under Varange og Ketils posisjon. Afghanerne virker synlig opphisset over hva de ser. Deretter hører de to nordmennene knatring fra automatvåpen under seg. Smellene gir gjenlyd opp gjennom fjellsidene. Afghanerne løfter automatgeværene sine og avfyrer flere skuddsalver mot landsbyen. I samme øyeblikk løsner Varange sitt første skudd, og Ketil spiller opp. Sekunder senere ligger samtlige afghanerne døde på fjellhyllen. Men skytingen under dem fortsetter.

De hører norske stemmer på øret. Radiosambandet har under en kilometers rekkevidde og de skjønner umiddelbart hvor stemmene kommer fra. Begge reiser seg på likt og setter seg i bevegelse. Oppdragets mål er endret.

De lar utstyret, inklusive sniperriflene, bli liggende, og løper, selv om de hører på radiokommunikasjonen at det allerede er for sent. De løper mot oversiden, hvor dalen ender i et smalt skar, og videre nedover. Den iskalde luften river i lungene. De hopper fra stein til stein nedover den bratte skrenten, et feilsteg og de vil falle titalls meter, med døden som sannsynlig utfall. Hele tiden hører de stemmene i øreproppene.

Den strie bekken øverst i skaret utvider seg og skjærer ut slik at den sperrer nedfarten. De trekker enhåndsvåpenet, en sig sauer, og holder det høyt hevet idet de løper ut i det isnende vannet og vader over. De fortsetter med våpenet i hånden.

Snart blander de hatefulle brølene i øret seg med skrik nede fra dalen. Så er de ved det første huset, en steinhytte øverst i landsbyen. De speider utover og ser de forvridde restene av et kjøretøy. Varange kjenner igjen posisjonen. Det var her Petz detekterte en mulig veibombe på radiopeileren da de passerte to dager tidligere.

Det hadde vært en bombe.

De river ut ørepluggene, de er overflødige nå. Fra en husklynge nedenfor steinhytten hører de et langtrukkent brøl etterfulgt av et skingrende kvinneskrik som brått kuttes av. De løper videre.

De runder steinbygningen, løper ned gjennom husklyngen og kommer inn på en åpen plass, vendt mot bilveien. Der møtes de av et forferdelig syn; selv om de har hatt de verste anelser, er de ikke forberedt på dette.

De ser døde norske infanterister. De ser døde afghanere. De ser døde sivilister.

Midt på den åpne plassen ser de en soldat med norsk flagg og Isaf-logoen på skulderen. Soldaten slipper en kvinne ned på bakken mens han tørker av kniven på låret. Så river han niqaben av en annen og legger knivbladet mot halsen hennes.

Varange og Ketil løper til. Varange tar sikte og skyter den norske infanteristen i overarmen. Kameraten hans, en annen Isaf-soldat, snur seg og hever automatriflen. Varange brøler på norsk. Gutten hever våpenet til skulderen og skyter. Varange står vendt sidelengs med pistolen i enhåndsgrep, slik utgjør han et minst mulig mål, og salven går i husveggen bak ham. Han tar ikke sjansen på skadeskyting denne gang og setter to skudd i halsregionen på den norske infanteristen, like over kevlarvesten.

Ytterligere to soldater fra Telemark bataljon kommer løpende mens de skyter på full automat. Varange kaster seg ned. Han hører pistolskudd fra Ketils posisjon og det blir stille.

Han reiser seg. De beveger seg taktisk ned mot de døde norske eliteinfanteristene, konstaterer at knivstikkeren er den eneste som er i live. Ketil putter pistolen i hylsteret og løsner infanteristens våpenreim for å legge en tourniquet. Varange går bort til soldaten han skjøt i halsen mens han kjenner uhyggen bre seg innvendig. Han vet hva han vil få se.

Det ansiktet.

Det er ikke mer å tenke på.


Kapittel 2

Trondheim/Værnes, 7. oktober 2010, torsdag

07.00. I samme øyeblikk som Ulrika Södergren åpner førerdøren utenfor avgangshallen på Værnes, slår en mann av tenningen i en bil like ved. Begge fornemmer at øyeblikket fryses. Mannen vet at han om kort tid vil ha gjennomført første del av oppdraget sitt. Hun kjenner et streif av uhygge hun ikke kan forklare idet hun stiger ut av bilen, men skyver det fra seg.

07.01, og øyeblikket er over. Södergrens ektemann gir henne en rask klem og lover å ringe fra Gardermoen, men hun sier at det ikke er nødvendig. Den andre mannen sitter ubevegelig i sin bil. Södergren betrakter ektemannen som beveger seg bort fra henne og inn i avgangshallen, og flytter så blikket til livvakten som følger etter. Hun undrer seg enda en gang over hvorfor politiets eskortetjeneste måtte utstyre en nesten femti år gammel konservativ topppolitiker –og familiemann –med en ung, kvinnelig livvakt, attpåtil blendende vakker. Södergren rister så vidt på hodet og snur seg tilbake mot bilen. Mannen stiger ut av sin.

07.02. Ulrika Södergrens hjerne sparker i gang flere tankerekker mens hun går tilbake til bilen. Som politikerfrue og firebarnsmor ville hun ikke overlevd om hun ikke evnet å tenke simultant. Hun tenker på ektefellens formiddagsmøte med statsministeren og hvor sterkt hun er imot det hun vet hennes mann vil bli tvunget til å gjøre: Han blir nødt til å støtte den kvinnelige regjeringslederens forslag om å la Nato bygge en hemmelig militærleir ved utløpet til Trondheimsfjorden, sannsynligvis Sula. Langt utenfor allfarvei. «Hun krever Stortingets tillatelse til å bygge Norges svar på Guantànamo langt uti havgapet, og vi kan ikke stanse henne,» hadde mannen hennes sagt.

Hennes andre tanke er enda mer deprimerende. Den er årsaken til at hun blir stående ved bildøren mens hun fikler med mobiltelefonen. Hun ringer først sin eldste sønns mobil, som er avslått, deretter hjemmetelefonen. Den ene av tvillingene svarer. Han nekter imidlertid å gå ned i kjellerstuen og vekke storebroren. Han er redd for å få seg en kilevink, slik han fikk forrige gang han ble sendt på lignende oppdrag. Tvillingsøsteren kunne ha gjort det, men hun er på badet, den eldste er allerede på vei til skolen.

07.07. Faen. Han kommer for sent på skolen i dag også, første år på videregående. Faen, faen, faen. Hun tenker på brevet fra skolen som landet i postkassen deres forrige uke, om at fraværet er så høyt at han står i fare for ikke å få karakter i engelsk og matematikk til jul. Han, som hadde 4,8 i snitt fra ungdomsskolen. Som alltid var først oppe om morgenen. Nå hender det rett som det er at han fremdeles sover når hun kommer hjem fra arbeid om ettermiddagen.

Hun stålsetter seg, bestemmer seg for å kjøre hjemom på vei til jobb. Nå skal han opp. Hun ser på klokken, angrer på at hun sa til mannen sin at han ikke behøvde å ringe fra flytoget. Hun får ringe ham i stedet, etter at han har landet og hun har vekket sønnen og fått ham av gårde. Det kommer til å bli et helvete. Hun gruer seg allerede for konfrontasjonen og tenker at noen støttende ord fra ektefellen etterpå vil gjøre godt.

Disse tankerekkene fyller hodet hennes og fortrenger fornemmelsen av en annen persons plutselige nærvær. Hun åpner bildøren og setter seg inn, prøver å lukke døren, men den tvinges opp. Så kjenner hun noe kaldt og spisst mot hudfolden under det venstre øyet. Hun holder hodet urørlig mens hun ser nedover langs nesen, og skimter omrisset av et bredt knivblad, nesten svart stål, dobbeltsidig egg. Hun er ivrig rypejeger, og oppfatter at det ikke er noen vanlig jaktkniv. Noe militært.

Til å drepe folk.

Hun begynner å klynke. Hun kjenner knivspissen trenge gjennom huden ved tårekanalen. Hun tør ikke lenger bevege blikket. Han letter trykket en anelse og gjør tegn til at hun skal skyve seg over i passasjersetet. Hun adlyder. Han trykker inn sentrallåsen og senker kniven, før han stikker venstre hånd innenfor den omfangsrike jakken og drar fram en avlang gjenstand tullet inn i plast. Han vrir armen bakover og legger den i baksetet. Så starter han bilen og kjører.

Mobiltelefonen hennes ringer. Hun holder den fremdeles i hånden, det er den eldste sønnen. Så har han våknet likevel.

Han berører telefonen med knivspissen og peker mot hanskerommet. Hun åpner luka og slipper den inn. Telefonen ringer et par ganger til før den slår seg over på svareren. Hun forestiller seg hvordan sønnen akkurat nå leser inn en beskjed til henne. Er han sint? Han er så langt borte.

Hun klynker igjen.

På dette tidspunkt er Ulrika Södergren fullstendig passivisert. Han snakker ikke til henne, ser ikke på henne. Hun tør knapt se i hans retning, men fornemmer en voldsom ro i ham. En sydende, eksplosiv, kontrollert ro. Hun fornemmer at noe forferdelig skal skje, men ennå kan hun ikke forestille seg hvordan det vil ramme henne. Hun lurer på om hun skal si noe, utbe seg en forklaring, resonnere med ham, trygle. Men hun får seg ikke til å si noen ting.

Hun er nummen i kroppen. Det er som den gangen hun ble etterlatt utenfor operasjonsstuen hvor datteren ble operert for tarmslyng og var sikker på at toåringen kom til å dø.

07.25. Klokken i bilens instrumentpanel tikker meningsløst av sted. De nærmer seg Hommelvik. Han svinger av motorveien og tar til venstre under den, videre oppover langs en grusvei og inn i skogen. Nå har klynkene hennes gått over til gråt. Inne fra hanskerommet ringer telefonen hennes igjen, hun hører på ringetonen at det er sønnen igjen. Hun gråter høyere.

Han svinger av ved en lysning i skogen, stanser bilen og slår av tenningen. Nå ser han på henne. Hun greier ikke å se ansiktet hans, bare øynene. De er åpne, vaktsomme. Ikke grusomme. Uten å vite hvorfor spør hun: «Kommer det til å gjøre vondt?»

Han ser taust på henne.

Hun begynner å gråte igjen. Han går ut av bilen og rundt til passasjersiden, åpner døren og drar henne ut. Hun faller og blir liggende på ryggen. Han åpner bakdøren og henter ut gjenstanden, vikler av plasten.

Et balltre.

Hun skriker.

Han tenker ikke mens han slår. Det er ikke noe å tenke på. Han vet hvordan det vil gå. Han blir varm, svært varm. Sånn er det når man har fysisk kontakt med offeret. Å drepe på avstand er kaldt. Betrakte målet gjennom et trådkors, befinne seg så langt unna at man ikke hører anslaget, ikke engang lydene offeret avgir ved anslag. Slikt representerer først og fremst en logistisk utfordring –kulens bane, kompensering for avdrift på grunn av vind, om målet befinner seg lavere eller høyere enn en selv.

Men også dette er logistikk. Han slår, knuser først underarmene hun holder foran ansiktet, arbeider seg videre mot ribbeina, slår og slår, slår overarmene til beinmel, han er varm, han koker, rister, kan ikke stoppe, hoftekammen hennes er det hardeste, kneskålene, de store knokene, hodet hans spruter glødende lava, det eksploderer, splintres, som hennes.

Etterpå ser han kort på køllen. Noen hudfiller med hodehår på har klistret seg fast. Han tørker det av mot buksebeinet hennes, kåpen ville vært mer egnet, men den er for tilgriset. Så tenker han at videre rengjøring ikke tjener noen hensikt, og slipper kølla fra seg.

Han ser seg rundt. Granskogen er nesten svart i det grå morgenlyset. Sen oktober og barfrost. Nå, når det er over, hører han frossen grus knase under lærstøvlene. Han hører skvatring innefra barskogen. En kråke? Trærne ligger tett rundt den vesle lysningen øverst i dalen. Han hører dempet sildring fra elven nedenfor, registrerer at det er lav vannføring. Han hører en lav, vislende lyd og snur seg. Den kommer fra kvinnen som må ha glidd over på ryggen av seg selv. Hvilken kroppsåpning lyden kom fra, vet han ikke, og han bryr seg ikke heller.

Han lukker øynene og lytter etter lyder som ikke burde være der –lyder av mulige vitner. Men han hører ikke noe fremmed. Han åpner øynene og ser mot skogkanten igjen. Mørket der inne lokker. Fram til dette øyeblikket har han ikke visst om han vil komme til å gi etter for lysten til å flykte gjennom skogen, eller om han vil bruke kvinnens bil. Han ser mot skogkanten igjen. Han vil inn dit.

Men ikke i dag.

Barfrosten har forvandlet myrdragene til is, og eventuelle spor etter ham ville vært lette å følge, men det er lite sannsynlig at noen rekker å starte søk før solnedgang, om de i det hele tatt oppdager kroppen i dag. Mer enn nok tid. Snart ville han ha lagt over i jevnt trav, funnet en meditativ rytme som han kan holde i dagevis, slik han har gjort så mange ganger før. Ingen ville ha funnet ham.

Men ikke i dag.

Han setter seg inn i kvinnens bil. Han bøyer seg over, åpner hanskerommet og tar ut mobiltelefonen, ser at den inneholder to ubesvarte anrop, slår den av så den ikke kan spores, og hiver den ut av vinduet. Så kaster han et siste blikk rundt seg før han starter bilen. Han ser på klokken.

08.00.


Kapittel 3

Trondheim, samme morgen

07.00. Dagsnytt. Klokkeradioen i Audreys soverom i den gamle patrisiervillaen på Singsaker slo seg på. Hun hadde allerede ligget våken en stund, dette var tegnet på at hun ikke kunne ligge lenger. Men først rullet Audrey seg over mot venstre igjen, mot Oddvars side. Hun snuste ned i sengetøyet. Ingen varme igjen i avtrykket han hadde etterlatt seg i puten da han sto opp en drøy time tidligere, men hun kjente den gode lukten av ham.

Hun ruslet ut til dusjen og skrudde på vannet, lukket øynene og kjente hvordan et klebrig lag av størknet nattsvette løste seg opp og rant ned i sluket. Hun sto helt stille og kjente etter. Fremdeles ingenting. Hun droppet såpen. Huden var tørr nok som den var. Hun frotterte seg, først fort, men svingingen satte magen ubehagelig i bevegelse, så hun senket tempoet.

Audrey rullet et håndkle rundt det våte håret og tok på seg badekåpen. Så gikk hun ned på kjøkkenet og slo på vannkokeren som var halvfull av lunkent vann etter Oddvar. Hun vurderte å skifte det ut med friskt vann fra springen, men ombestemte seg og dumpet ned på kjøkkenstolen. Satt stille og lyttet til susingen fra kokeren. Hun var tung i kroppen, men det var en ny, myk tyngde.

Vannet kokte. Hun hentet et krus, hadde oppi teposen og fylte det med vann. Helt vanlig Earl Grey. Ikke noe sukker. Likevel ble hun akutt kvalm straks hun satte kruset til leppene. Hun rakk så vidt bort til vasken før hun brakk seg. Så, mens hun ventet på at kvalmen skulle gli over, kjente hun det: Vindsuset som avgis når en sommerfugl spenner vingene, universets minste vindpust.

Hun hadde en sommerfugl i magen.

Audrey grep mobiltelefonen som hun alltid etterlot på kjøkkenbordet om kvelden. Oddvar svarte på første pipet, og hun prøvde å si noe til ham, men latteren boblet bort alle ord. Til slutt brøt han inn, «kjente du det?» sa han, og hun lo høyere. Så lo han også.

Audrey var 18 uker på vei. Tilbake på badet tok hun av seg badekåpen og stilte seg på vekten. Fremdeles 65 kilo. Hun var 175 centimeter høy, og 65 kilo var akkurat passe: Men det at hun ikke var blitt tyngre, betydde at hun i realiteten gikk ned i vekt. Audrey var slank, men langlemmet. Skuldrene var brede, kanskje litt beinete, men hun likte det. Hun brukte størrelse 43 i sko. Føttene var det hun likte minst ved kroppen sin. De var for store, og knudrete. Hendene hennes hadde også vært store. Protesene hun brukte nå, var trukket i en slags latexblanding som så ut som hud, og kjentes som hud. Og de var mindre enn de ordentlige hendene hennes hadde vært.

Audrey Dishambé kom til Norge fra Sierra Leone som kvoteflyktning for FN da hun var 14 år. Det var Njård, fosterfaren hennes, som hadde organisert det gjennom sine kontakter i den norske utenrikstjenesten. Audreys far, Marcus Dishambé, var rådgiver for den daværende presidenten i Sierra Leone før han ble styrtet. Faren ble drept i tumultene som fulgte, og Audrey berget med nød og neppe livet, men hun mistet hendene. De ble skåret av henne av de samme morderbandene som drepte faren. De drepte mange andre også, og lemlestet langt flere. Hun hadde vært heldig som slapp unna.

Nå var hun nyutdannet lege, gravid og samboer med politimannen Oddvar Henriksen.

Hun løsnet håndkleet og foldet ut kveilen av tett vevde rastafletter. De rakk henne til midjen. Hun virret med hodet så flettene ristet, og igjen kjente hun denne voldsomme gleden.

Audrey hadde alltid likt å gå. Hun var langbeint, og hun gikk med hele kroppen; rullende hofter og armer som svingte fritt. Det var tidlig oktober og ordentlig kaldt. Kuldeperioden hadde vart i over en måned –også september var ualminnelig kald. Enda så fort hun gikk, hadde kulden rukket å krype gjennom fleecestoffet innen hun var framme.

Hun gikk inn smijernsporten. En tagger hadde sprayet «AsyLeT» i illrøde, skakke bokstaver over inngangspartiet. Det var et år siden. Nå hadde vær og vind fått spraylakken til å falme. Dette var noe ferske besøkende stusset over: Hvorfor sørget ingen for å male over det famøse ordet? Svaret på spørsmålet inneholdt samtidig noe av kjernen i filosofien bak Veksthuset, som var det mer kledelige fylkeskommunale navnet på bygningen.

Flere navn hadde vært fremmet, og forkastet. Da Bjørg Tanem under et fellesmøte rakte opp hånden og foreslo «Veksthuset», hadde en matt resignasjon lagt seg rundt bordet. Veksthuset. Annethvert narkokollektiv i landet het noe sånt. Men –greit. Ingen bedre? Første gang, andre gang, vedtatt.

Ingen likte navnet. Så da de kom på jobb mandag morgen en ukes tid senere og «AsyLeT» sto sprayet tvers over inngangsdøren, ble man raskt enig om å la taggingen få stå i fred. Samtidig som ordet ga en røff assosiasjon til gamle dagers sinnssykeasyl (hvilket åpenbart var taggerens intensjon), var det også mulig å tenke på det i ordets rette forstand: Som et tilfluktssted hvor man fikk hjelp til å komme til hektene. Bli bra igjen. Eller i det minste litt mindre dårlig.

De fleste som hadde Asylet som arbeidssted begynte sent, og tausheten rådet i korridoren da Audrey låste seg inn. Skjønt –den skakke, gamle tregården tidde egentlig aldri helt stille, men knirket og knaket eller ga fra seg små stønn straks den registrerte bevegelser. Selv når man satt muse stille på kontoret sitt, kunne man høre ekko fra små sukk.

Asylet var et sted for behandling av soldater med plagede sinn. Huset var egentlig et traumesenter, og man fikk henvist klienter fra ulike hold: psykiatriske sykehus, private poliklinikker, fastleger –men etter hvert som tilbudet ble bedre kjent, også fra arbeidsgivere, bekymrede ektefeller og venner.

Forsvaret var til å begynne med litt trege, men også de var kommet på banen nå.

En halvtrapp ledet opp fra hallen innenfor inngangsdøren til en korridor som strakte seg helt til den motsatte kortenden av bygningen. Det var en ren kontorfløy, og lyset kom fra glassvinduer felt inn i kontordørene, ti dører i alt, seks på den ene siden av korridoren, fire på den andre. Lyskjegler fra et av de innerste kontorene fortalte henne at Pål og Bjørg allerede var på plass.

I tillegg til å være et notorisk A-menneske var Pål Berg ung og svært ambisiøs, med mange tunge vitenskapelige publiseringer bak seg. Dessuten var han også en sjeldent god menneskekjenner. «Han har nese for menneskelig svakhet,» pleide psykiatriprofessor Ebba Karlsen å si, «et eget talent for å fornemme sprekker i panseret pasientene omgir seg med.» Det eneste han manglet, var livserfaring.

Bjørg Tanem hadde gått Sosialhøgskolen, var utdannet sosionom og en utpreget regelstyrt person. Der Pål fulgte sin intuisjon i møte med mennesker i krise, fulgte Bjørg læreboken. Mens Pål utrettelig var på jakt etter noe nytt å lære om faget; nye perspektiver som kunne hjelpe ham til å gjøre en bedre jobb, ga Bjørg uttrykk for at hun hadde lært det hun behøvde å kunne. Audrey syntes hun var grunn, og fant det vanskelig å føre noen form for samtale med henne.

Derfor sluttet hun aldri å undre seg over at Pål og Bjørg hadde fått slik sans for hverandre. Det faktum at Pål stilte seg fullstendig likegyldig til alt som handlet om religion, mens Bjørg sto fullt og helt ved sin strengt lutheranske barnetro, gjorde ikke undringen mindre.

Huset hadde ingen sekretær, det tillot ikke den fylkeskommunale bevilgningen. De delte på de praktiske oppgavene. Bjørg tok seg av papirarbeidet, mens Audrey, som hadde kontor nærmest inngangen, var en slags resepsjonist.

Audrey låste opp døren til kontoret sitt. Hun lot den stå åpen som hun pleide, slik at hun hadde kontakt med dem som kom inn. Hun hengte fra seg goretexjakken og slo på datamaskinen. Mens hun ventet på at den skulle fyre opp, åpnet hun døren til det tilstøtende rommet og gikk inn.

Veksthuset holdt til i en to og en halv etasjes trebygning i tilknytning til det en gang så fryktede Reitgjerdet psykiatriske sykehus, avdeling Østmarka. Reitgjerdet var et asyl for den kriminelle delen av tungpsykiatrien, og man rådde over et bredt spekter av tvangsmidler. De var utstilt i dette rommet.

Det hadde vært en dristig beslutning å ha en slik utstilling i et værelse som var ment for terapi. At det i det hele tatt hadde latt seg gjøre, skyldtes at psykolog Birger Åsegg og Ebba Karlsen for en gangs skyld var helt på linje.

Værelset var uten vinduer, det ville forstyrret effekten av lyssettingen. En kort hjørnesofa var plassert der vinduet skulle ha vært. Der satt behandleren og klienten. Vis-à-vis sofaen sto en omfangsrik recliner, en tannlegeaktig lenestol. Stolen var vendt bort fra sofaen og pekte mot den ene langveggen, hvor et videokamera var montert slik at det pekte mot hodeområdet til lenestolen. Kameraet var koblet slik at det overførte signalene trådløst til terapeutens laptop.

Den motsatte kortenden av værelset var fylt opp med en rad gjenstander av ulik form og størrelse. Noen av dem lå på et bord. Den mest truende, syntes Audrey, var en glinsende metallgjenstand, omtrent tretti centimeter lang. Hun løftet på den, veide den i hånden, slik hun hadde for vane. Det så ut som et slags håndbor, hvilket det også var: til å bore i mennesker.

Prefrontal lobotomi, eller bare lobotomi.

Boret var gjort av blankpusset stål og lå oppå et hvitt skinnklede. Soldater var familiære med blankpusset stål.

Hun gikk videre bort til en benk som liknet på et operasjonsbord. Bortsett fra at operasjonsbord vanligvis ikke er utstyrt med lærreimer.

Reiming.

Audrey satte seg på kanten av benken, la prøvende en av de kraftige lærhylsene rundt håndleddet og trakk metalltrinsen til slik at det strammet. Frostriene rislet nedover ryggen. Dette var noe hun gjorde fra tid til annen for å minne seg selv på hva sinnslidelse også er: ren og skjær terror.

Hun løsnet lærhylsen og skjøv seg ned på gulvet. Det var ingen veggklokke i rommet, men hun antok at den nærmet seg ni, og korridoren kom snart til å bli fylt med liv og røre.

Med så sene dagstartere fikk ingen time til terapi før klokken ni. Men tiden nærmet seg, og det var på tide å gjøre de nødvendige forberedelsene.

Klokken halv elleve ringte Oddvar henne. Latteren fra forrige telefonsamtale var borte fra stemmen hans. «Dette blir en lang dag. Jeg vet ikke når jeg kommer hjem.»

«Hva har skjedd?»

«Vi har nettopp fått inn en melding. En politikerkone har forsvunnet. Ulrika Södergren, kona til Geir Okstad, parlamentarisk leder for Høyre. Okstad forsøkte å ringe henne fra Gardermoen, men hun svarte ikke. Okstad skulle delta på en pressekonferanse og fikk ikke ringt igjen før senere, og da han fremdeles ikke fikk svar, ringte han jobben hennes. Ingenting. Da ringte han politiet. Ingen har sett henne siden han tok farvel med henne på Værnes, hun er søkk vekk. Bilen er som sunket i jorden. Siden det er en toppolitiker som er involvert, en parlamentarisk leder, er vi koblet inn.» Oddvar hadde blitt rekruttert til å jobbe for Politiets sikkerhetstjeneste tidligere samme år.

«Men hva kan du gjøre? Er ikke letingen en sak for det ordinære politiet?»

«Riktig. De er i full gang. Alle ledige patruljebiler har fått ordre om å slippe det de har og lete etter bilen hennes. Den kan ha kommet langt allerede. Et politihelikopter er på vei fra Oslo, det følger E6 nordover, søker siden videre langs riksveiene mot Sverige.»

«Såpass?»

«Jepp. En kvinne med en slik posisjon får ikke bare bli borte. Min jobb nå er å oppdatere meg på trusselbildet mot politikerne våre. Så må jeg finne ut av bakgrunnen hennes, og Okstads. Dette kan være hva som helst.»

«Hva tror dere har skjedd?»

«Ingen anelse. Kidnapping er det mest nærliggende. I så fall kan de allerede ha sørget for å få henne gjemt. Kanskje de er ute av landet. Vi vet ikke.»

«Ring meg når du vet mer. Husk at vi har middagsgjester i kveld.»

«Jeg skal prøve. Linda kommer, og Njård og kjæresten hans, ikke sant? Jeg skal gjøre hva jeg kan for å rekke det.» Oddvar la på uten å vente på svar.

Audrey gikk inn på intranettet og tok fram den elektroniske journalen som nettopp var opprettet på soldaten hun skulle møte.

Han kalte seg Varange, ikke noe mer. Det var ikke mulig å vite om dette var hans rette navn. De hadde ingen mulighet til å finne hans egentlige identitet –mannen var nylig dimittert fra spesialstyrkene, Marinejegerkommandoen var det visst, og de personalfilene fikk ingen se. Ikke engang personnummeret hans fikk de.

En militærpsykolog hadde henvist Varange til traumesenteret. Varange hadde sannsynligvis drept. Dette hadde de lov til å spørre ham om, dersom de anså det som faglig relevant, hadde psykologen presisert overfor Ebba Karlsen, som var medisinsk ansvarlig for mannens behandling på huset. Det var i det hele tatt ikke satt restriksjoner på hvilke temaer de fikk lov til å ta opp under samtalene med Varange. Begrensningene gikk på spesifikk, taktisk informasjon av typen tid og sted, hvilke militære avdelinger som var involvert, utstyr og våpentyper og så videre. «Ikke at jeg frykter at du får noe ut av ham, om du spør. Disse mennene er trenet i å motstå langt tøffere forhør enn hva som forventes av dere.»

Nå skulle de snart møtes, Varange, Ebba Karlsen og hun. Audrey var spent. Varange var hennes første, ordentlige pasient. Eller «case» som hun sa for seg selv, vant som hun var med forskerterminologien.

Audrey skulle egentlig bli genteknolog. Hun fullførte legestudiet ved Det medisinske fakultets forskerlinje året før. Dette var et eget tilbud NTNU hadde utviklet for legestudenter som planla en forskerkarriere innen medisin. Det hadde kostet. Mens andre studenter hadde to semestre i året, slet Audrey og hennes likesinnede med tre studieterminer: Sommerferie eksisterte ikke. På dette viset fullførte de medisinstudiet på normert tid, selv om de i realiteten hadde studert et år mer.

Det var stille i rommet. Hun lukket øynene et øyeblikk mens hun tenkte at det snart burde komme flere folk. Hun åpnet øynene og vred automatisk hodet en anelse for å se klokken som hang på veggen over inngangsdøren.

Der sto han.


Kapittel 4

Kabul, januar 2009

Varange kikket nedover seg selv, genuint forbauset over at kroppen hans fremdeles var til å ta og føle på. Inni seg var han vann.

Ingenting av det som hadde skjedd de siste dagene, kunne holdes fast. Om han sov eller ikke, var umulig å avgjøre. Det fantes ikke en del av ham som ikke ga etter når han grep fatt i den.

De skulle sende ham hjem, sa de. Han var stridsudyktig, hadde field commander forklart ham. Han behøvde hvile, debriefing, samtaler med kolleger og kamerater, hjelp. Han hadde hørt på hva som ble sagt, og snudd seg bort. Ordene deres hadde ingen betydning.

Alt han noensinne hadde holdt for sikkert og sant, var borte. Et sted inne i seg forsto han at ingenting ville bli som før. Alt var forandret. Han var forandret.

Han visste fremdeles ikke hvem han kom til å bli.

I denne tilstanden av fri flyt prøvde han å gripe fatt i bruddstykker av hendelser fra den siste tiden, muligens i håp om at det, et eller annet sted, fantes et fast punkt han kunne orientere seg ut ifra.

Detaljene fra oppdraget i fjellene var innhyllet i en grå dis. Han kunne ikke tenke på det som hadde skjedd, kunne ikke nærme seg det på noe vis. I stedet fokuserte han på det som hadde skjedd i forkant.

Han tenkte på CIA-offiseren som hadde formidlet oppdraget til Den norske marinejegerkommandoen. Selv om CIA formelt sett drev med sivil etterretning, var skillelinjene mellom dem og den militære etterretningen etter hvert blitt så diffuse at det i praksis ikke lot seg gjøre å skille dem fra hverandre. Det var CIA-mannen som hadde formulert oppdragets mål –utslettelse av klanen.

Amerikaneren gikk i uniform, men uten navnelapp eller distinksjoner. De kalte ham The Missionary. Han hadde vokst opp på en farm i Bibelbeltet i Midtvesten og var dypt religiøs, på sitt fundamentale, kyniske vis. Stort mer var det ikke å vite om ham. En major i det britiske Special Boat Service hadde referert til ham en gang, med sterk avsmak i stemmen. Engelskmannen kjente CIA-offiseren godt fra flere amerikansk-britiske fellesoperasjoner. The Missionary var et produkt av den amerikanske varianten av madras, mente briten: Uttrykket henspilte på de islamistiske koranskolene på grensa til Pakistan som hadde fungert som rekrutteringsanstalter for Taliban. Enkelte av de sterkt religiøse friskolene i visse deler av USA kunne sies å ha visse likhetstrekk. Skolene var tett integrert i lokalsamfunnet som var fullstendig gjennomsyret av høyreekstrem kalvinisme. Her kunne man klippe seg hos en kristen frisør og få tennene stelt hos en kristen tannlege, og sende barna sine til skoler som var like sekteriske, like indoktrinerende som de pakistanske madras-ene. Fanatisme er fanatisme uansett innpakning, mente briten.

Varange hadde ikke vært enig.

Amerikaneren hadde hatt en voldsom, overbevisende kraft. Det var vel derfor de kalte ham The Missionary. Han tenkte på de lange samtalene de to hadde hatt, på amerikanerens overbevisning. Forsvarsverkene hadde brutt sammen allerede under deres første samtale.

«Har du noensinne opplevd et demokrati som fungere?» hadde CIA-offiseren spurt, og så besvart sitt eget spørsmål. «Det fins ikke noe demokrati som fungerer. Som jeg sa: Vesten råtner på rot. At vi prøver å eksportere råttenskapen til resten av verden, forteller egentlig ikke noe annet enn at vi står overfor vår egen undergang. Imperiets siste krampetrekninger, det er vår tid. Spørsmålet er hva vi gjør med det.»

Så hadde The Missionary spurt ham hvordan det sto til med det norske folk. Sto de bak ham? Varange hadde spurt hva han mente. Amerikaneren forklarte: Om det norske folk fikk vite at jobben hans besto i å drepe brysomme afghanere, ville de klappe ham på skulderen og si «well done»? Ville de? Varange hadde unnlatt å svare. Så hadde CIA-mannen spurt om han hadde politikerne i ryggen. Varange hadde forklart hvordan Stortinget fungerte, at et parlamentarisk flertall sto bak vedtaket om å sende mange flere soldater til Afghanistan. The Missionary hadde nikket, tilsynelatende imponert. Så spurte han om politikerne hans fattet rekkevidden av krigen de hadde sendt ham inn i. Han svarte at det visste han ikke. Da hadde amerikaneren sagt at det var nødvendig med motivasjon. De trengte en innsatsfaktor som fjernet all tvil. Varange hadde spurt hva det skulle være, men ikke fått noe svar.

Varange hadde innsett at amerikaneren hadde truffet en streng i ham. Det var sant hva han sa. Vesten gikk til helvete. Det hadde ikke gjort jobben hans mindre meningsfull.

Slik hadde han pleid å tenke.


Kapittel 5

Trondheim, 7. oktober, torsdag

I neste sekund forsto Audrey at hun egentlig hadde registrert nærværet hans allerede. Han hadde ikke sneket seg innpå –man la merke til ham, men man ble ikke alarmert. Til det var nærværet hans for mykt, for selvfølgelig.

Han var en forholdsvis kort, firskåren mann. Nå sto han bredbent, hendene holdt han samlet foran på magen. Audrey tenkte at han kunne vært prest, i et annet liv. Ingen svovelpredikant som nedkalte helvete over sine soknebarn, men en mild, tilgivende pastor. Han var grovt bygget, slank, neppe stort mer enn 175 centimeter høy, men det virket som om tyngdekraften hadde et særlig godt tak på ham. Selv de tette krøllene på hodet så ut til å bli trukket nedover. Slik han sto nå, virket det som ingen annen kraft i verden kunne rikke ham.

Så tok han noen raske skritt fram mot skrivebordet. Bevegelsen kom plutselig og hun var ikke forberedt. Igjen noterte hun seg at hun ikke følte seg truet. Det ville ikke vært noe rart om hun opplevde situasjonen som problematisk, han var tross alt en ekssoldat som behøvde behandling for posttraumatisk stressyndrom, PTSD. Fyren kunne jo være fullstendig nut case, og nå sto han mindre enn en meter fra henne, smilende, høyre hånd utstrakt, og de var alene. Han hadde fremdeles ikke ytret et ord.

Skjønt noen nut case var han ikke. Journalen fortalte om en ekstremt kontrollert mann, uten voldelige episoder på det sivile rullebladet, som ikke drakk, ikke røkte, ikke brukte noen form for narkotika så vidt man visste, som bodde alene og ikke hadde noen familie, ingen venner man kjente til. Utover diagnosen PTSD fulgte ingen utdypende informasjon, bortsett fra det faktum at mannen nødvendigvis måtte ha deltatt i skarpe oppdrag et eller annet sted i utlandet. Sikkert Afghanistan, mente Karlsen.

Oppsummert: Han virket rolig. Hvis han hadde noen historie med vold, måtte Forsvaret ha fortalt om det, noe annet ville vært uansvarlig. Altså gikk Audrey ut fra at han ikke var voldelig. Han brukte ikke rusmidler. Så hva hadde brakt ham hit?

Han besvarte spørsmålet som hun ikke hadde rukket å stille.

«Jeg sover ikke.»

Audrey åpnet munnen for å svare. Så lukket hun den og viftet i retning sittegruppen for besøkende bortved vinduet. Han kikket oppmerksomt på protesen hennes, før han gikk bort og satte seg. Audrey snudde seg og lukket døren til det tilstøtende terapirommet mens hun tenkte hardt på hva hun burde gjøre. Burde hun følge opp utsagnet hans? Det var nok ikke så lurt. Det var Karlsen som hadde det medisinske ansvaret for ham, og hun kunne bli rasende om Audrey foretok seg noe som helst som hadde med behandlingen å gjøre. Så det eneste Audrey spurte Varange om, var om han kunne tenke seg kaffe. Han svarte at han vanligvis ikke drakk kaffe så tidlig på dagen, men at han gjerne tok et glass vann. Så hørte hun noen ta i døren, og Karlsen kom inn. Hun nikket til Audrey og gikk bort til Varange for å håndhilse på ham. «Velkommen. Blir dere med inn på mitt kontor?» Uten å vente på svar snudde hun og gikk ut på gangen igjen. Audrey og Varange fulgte etter.

«Dette blir naturligvis en forberedende samtale, først og fremst. Vi må bli kjent med hverandre, og snakke om hvordan vi skal legge opp dette videre.»

Varange virket åpenbart skuffet over dette, så Karlsen skyndte seg å fortsette. «Vi må først skaffe oss en oversikt. Danne oss et kart over terrenget, så å si.»

«Hvilket terreng tenkte du på?» Stemmen hans fikk en dvelende, litt skurrende undertone.

Karlsen smilte skjevt. Hun hadde ikke noe imot å bli utfordret. «Jeg tenkte på ditt sinn, det som man i klassisk psykoanalyse benevner som underbevisstheten. Ikke helt presist, og egentlig heller ikke riktig. Men vi har ikke noe bedre ord.»

«Terra Incognita.» Det forekommende smilet var tilbake på plass. «Ukjent terreng. Men det er vel egentlig bortkastet tid. Problemet mitt er at jeg ikke kan sove. Kan du ikke bare fikse det? Jeg tror ikke sjelslivet mitt er spesielt interessant.»

Karlsen sa ikke noe til dette. Etter noen sekunder så Varange bort på Audrey. «Hva gjør forresten du her? Jeg trodde sånne som dere jobbet en og en?»

Audrey nikket. «Det stemmer. Jeg er under opplæring.»

«Hva betyr det? Hva er du for noe?»

«Jeg er utdannet lege. Her fungerer jeg som en fersk assistentlege. Det er mulig jeg kommer til å ta spesialistutdanning som psykiater etter hvert, jeg vet ikke ennå.»

Han nikket. «Hmm. Og så har du vært i krigen.»

«Du mener disse?» Hun holdt opp protesene. «Det stemmer. Men det er en annen historie.»

Til tross for det nærgående spørsmålet var Varange stadig like høflig distansert. Væremåten var uten sprekker –som et panser.

Karlsen brøt inn. «Kanskje jeg skal skissere rammene for hva vi tenker å gjøre når det gjelder deg?»

Han la den ene foten over den andre og foldet hendene over magen. «Gjør det.»

«Audrey vil føre samtaler med deg –normal samtaleterapi, i samråd med meg. Jeg kommer til å ha jevnlige kontrollsamtaler med deg, samt at jeg forordner det som måtte bli aktuelt av medikamenter. Jeg vil også ha det direkte ansvaret for enkelte spesialopplegg som vi har her.»

«Hva mener du?»

«Vi behøver ikke gå nærmere inn på det nå. Det dreier seg om særegne behandlingstiltak som er beregnet for mennesker som lider av PTSD –posttraumatisk stressyndrom. Vi har…»

Varange nikket overdrevent og holdt opp en hånd. «Jeg ønsker ikke å framstå som insisterende, men mitt problem er som sagt at jeg har sluttet å sove, natt som dag. Jeg skulle gjerne visst hva dere kan gjøre med det.»

Karlsen slo ut med hendene. «Jeg kan forordne kjemisk søvn, hvis det er det du vil. Medikamenter som senker deg ned i regelmessig bevisstløshet, om slikt kan kalles søvn. Men om du ønsker noe mer varig, er jeg redd vi trenger mer tid.»

Hun gjorde et opphold, men Varange tok ikke ordet. Han satt helt stille. Det var umulig å si noe om hva han tenkte. Karlsen fortsatte.

«Kanskje du skal beskrive nærmere hvordan søvnløsheten din arter seg.»

«Det er enkelt forklart. Kort tid etter at jeg kom tilbake til Norge, oppdaget jeg en kveld at jeg ikke fikk sove. Jeg lå våken hele natta, til slutt måtte jeg ut og gå. Da jeg kom hjem, startet jeg dagen. Det samme gjentok seg neste natt. Og neste. Slik har det vært siden. Etter en uke ringte jeg avdelingen min, og de koblet meg til den fyren som henviste meg hit.»

«Stian Hestad. Militærpsykolog. Vi har jevnlig kontakt med ham. Er du trøtt, går du rundt i en evig halvsøvn? Du virker forbausende opplagt, omstendighetene tatt i betraktning.»

«Det er det som er det rare. Jeg fins ikke trøtt. Jeg har lagt meg til en vane med å legge med nedpå en times tid sent på natta. Da hviler jeg, men jeg sover ikke.»

«Sikker?»

«Sikker.»

«Du verden. Dette må vi diskutere med våre kolleger før vi går videre. Du skal få en ny time snart, kanskje allerede i morgen. Er det ellers noe vi bør vite?»

Nå smilte han bredt, med blottlagte tenner. «Det er mye du burde visst.»

Audrey fulgte ham ut. Varange dro opp glidelåsen i oilskinjakken. Han hadde beholdt den på under hele seansen. Han dro fram et langt skjerf som han tullet rundt halsen, før han hentet en svart militær ullue fra jakkelommen. Han tok opp en snusdåse og la en voksen pris under overleppen før han dro på seg hanskene.

Audrey gikk inn på kontoret sitt og hentet fram den elektroniske kalenderen på pc-en. Varange fulgte etter. «De maskinene der blir vår undergang.»

«Hva mener du?» Audrey var lettere desorientert. Han pekte på laptopen hennes. «Det kommer ikke noe godt ut av dem.»

«De er jo bare et hjelpemiddel? En datamaskin er ingenting i seg selv.»

«Og det tror du?» Igjen denne skurrende undertonen. «Den tar oppmerksomheten vår. Tid som vi burde ha brukt til å elske, samtale med gode venner, lese, lytte til vakker musikk. Alt annet enn å sitte og stirre inn i en skjerm. Den suger alt som er godt ut av deg.»

«Ja vel.» Audrey følte trang til å trå varsomt.

«En datamaskin er ikke bare et hjelpemiddel. Den former våre tanker, vår erkjennelse. En datamaskin tenker i 0 og 1. Den får oss også til å tenke slik. 0 og 1. Ingen mellomting, ingen nyanser. Noe er, eller det er ikke. Det er farlig for mennesker å tenke slik.»


Kapittel 6

Kabul sentrum, februar 2009

Tidspunktet for anslag var umiddelbart forestående. Menneskene de skulle redde, levde i Helvetes forgård. Ingen hadde fortjent noe slikt, aller minst disse stakkarene. Nå skulle de reddes. En god gjerning skulle utføres.

All that is necessary for evil to prevail is that good men do nothing. Ketil husket ikke hvor han hadde det fra. Det spilte ingen rolle. Alt kokte ned til dette: Alt som skal til for at verdens ondskap skal bestå, er at de gode blant oss toer sine hender. Om han ikke kunne tro på det, kunne han ikke tro på noe.

Dette trodde han på.

De forferdelige hendelsene i fjellene to uker tidligere, som hadde rammet Varange, hans beste venn og brother in arms så hardt, tok ikke fra Ketil denne overbevisningen. Men hans verden hadde også knaket i sammenføyningene, såpass kunne han innrømme for seg selv. Derfor var det desto mer kjærkomment, oppdraget de skulle utføre nå. Selv ikke den nye, heslige fyren fra Hærens jegerkommando som nettopp hadde overtatt som field commander –den forrige hadde fulgt Varange hjem til Norge –kunne ødelegge den gode følelsen. Dette var Marinejegerkommandoens siste oppdrag før de ble avløst av sine kolleger fra HJK og sendt hjem. Alt annet enn suksess var tap av prestisje, og fullstendig uakseptabelt. Det var greit.

Han kjente ingen frykt.

«Det er som å gå til bryllup.»

Soldaten som sa det hadde knegget lavt for seg selv etterpå; beskjemmet, men ingen lo. Det var slik det føltes de siste minuttene før anslag. Som å vente på å bli innviet, å bli ført inn i det aller helligste. Sekundene da alt kan skje.

Ketil hadde vært fullstendig uforberedt på følelsen første gangen, det var i Kosovo, på oppdrag sammen med Varange. Det som i første rekke hadde sjokkert ham, var den intense gleden, og at gleden var så uforfalsket, så ren. Han hadde lurt på om han kanskje rett og slett var gal. Man måtte være forrykt for å glede seg til å storme inn i en situasjon hvor noen blir drept –og hvor en selv er enten skytteren eller den som blir skutt. Hvem kan føle glede over slikt?

Det var the breacher som hadde kommet på sammenlikningen med å være vordende brudgom. Mattis, het han. Den eneste samen i Marinejegerkommandoen. Amerikanerne hadde trodd han var en inuitt da han ble sendt til Fort Bragg for videregående kursing i breaching. Fyren var som skapt for jobben, tett, kompakt og råsterk.

Sjargongen i Marinejegerkommandoen var gjennomsyret av engelske ord og uttrykk. Mange av dem utvilsomt unødvendige, men ikke i dette tilfellet. Det fantes simpelthen ikke noe godt norsk ord for Mattis’ spesialitet, som var å bryte gjennom fysiske hindringer. Mattis var nøkkelmannen i closed quarter combat.

Kvinnefengselet i Kabul kom til å bli en utfordring. I det hele tatt var det en vanskelig bestilling de hadde fått, men desto mer nødvendig.

Å kalle den middelalderske, festningslignende bygningen for «fengsel» var egentlig misvisende. Kabul var en trist by, med sine enstonige, gråfargede bygninger gjort av sand og stein. Det var først når man kom seg ut av hovedstaden og tok seg østover og nordover i landet at de grønnskimrende, gresskledde dalene og åskammene åpenbarte seg. Her kunne det være intenst vakkert. Kabul var stygg, og dessuten skjemt av mange ødelagte og sammenraste bygninger etter mange år med krig. I denne triste, stygge byen var kvinnefengselet det tristeste og styggeste.

Det var ikke noe fengsel, mer en slaveleir og bordell. Her ble de dumpet, kvinner som rømte fra voldelige ektemenn og deretter søkte tilflukt på politistasjonen. Sin egen familie kunne kvinnen ikke vende tilbake til, siden hun hadde vanæret den ved å gå fra mannen sin. Hun hadde ingen steder å gå, så da ble hun satt i fengsel i stedet.

Var barna under åtte år, ble de med moren, var de eldre, beholdt faren dem. Av denne grunn var fengselet også befolket av småbarn. Dette forholdet gjorde oppdraget deres svært mye vanskeligere. Men altså desto viktigere å løse.

En del av kvinnene ble gravide mens de var i fengselet. Det var representanter for den norske ambassaden, som lå rett i nabolaget, som hadde oppdaget dette ved et besøk der. Først trodde man det var fangevoktere som hadde forgrepet seg på dem. Men så la man merke til at en del dyre SUV-er stoppet utenfor fengselet til ukurante tider på døgnet. Bilene var umerkede, men etter hvert greide man å koble dem til flere av narkobaronene i den gamle Nordalliansen: De hadde drept én, flere gjensto.

Ketil visste godt at dette var hovedgrunnen til at det ble gitt ordre om anslag. Den norske ambassaden hadde lenge klaget til dem om at noe måtte gjøres med de fryktelige forholdene disse kvinnene ble tvunget til å leve under, men det var først da denne nye koplingen ble kjent, at man valgte å aksjonere.

Det de skulle gjøre nå, føltes svært riktig. De skulle bringe kvinnene i sikkerhet i et provisorisk krisesenter som Internasjonale Røde Kors nylig hadde opprettet. Fengselet var tungt bevoktet, og de ville bli nødt til å skyte seg vei inn. Dermed ville de oppnå flere ting: Narkobaronens styrker ville bli desimert; Marinejegerkommandoens renommé ville bli ytterligere styrket, og de ville skaffe en gruppe forhutlede kvinner et nytt liv. Dette siste var faktisk ganske viktig for ham, innså han nå, der han satt på huk, sammenkrøpet. Han skulle gjøre noe godt. «I’m into something good.» Han nynnet strofen lydløst mens han kjente hvordan lårmuskulaturen dirret. Han var en katt på spranget.

Ketil gledet seg intenst.

Anslaget gikk etter forholdene stille for seg, og lydene de produserte ble langt på vei kamuflert av støyen fra gatene og kvartalene omkring. Den kraftigste lyden kom fra smellene fra de to eksplosivene Mattis brukte til å knekke hengslene i porten. Kommandoropene de hadde drillet inn, var kortfattede. De tørre smellene fra SWF-ene hørtes ut som dempede hammerslag og ga liten gjenlyd.

Vokterne i forgården ble tatt fullstendig på sengen og rakk aldri å gjøre motstand. Da porten ble blåst innover og seksmannsteamet stormet inn, hev de kalasjnikovene fra seg og slapp seg ned på knærne samtidig som de foldet hendene bak nakken. Sistemann i teamet, som også var lagets medic –i det sivile var han utdannet anestesilege –stanset opp og sikret fangevokterne og inngangspartiet mens resten løp videre mot inngangen til administrasjonsbygningen.

De hørte lyden av en metallbolt bli dradd i lås. Innenfor ventet tydeligvis hardere motstand. Uten en lyd slapp Mattis automatriflen og trev tak i hammerbolten. Han tok sats, slo dørlåsen rett av og smatt til side samtidig som nummer to og tre løp inn. Ketil hørte to raske dobbeltsmell og et halvkvalt stønn. Deretter beskjed om at rommet var klarert.

De løp videre inn i mørket. De hadde kikkert med nattsyn på hjelmen, så det var ikke noe problem. Teamlederen pekte mot en dør til høyre i korridoren. De hadde memorert plantegningene over fengselet og visste at bak døren ville de finne en trapp som ledet opp og inn i administrasjonsfløyen. Der ville de finne fengselsdirektøren med sine nærmeste livvakter, og der ville de møte den heftigste motstanden.

Seksmannsteamet delte seg i to. Ketil ble med teamlederen og Mattis opp trappa, mens nestlagføreren og den gjenværende operatøren løp videre nedover korridoren. Deres oppgave var å blokkere baktrappa, i tilfelle noen forsøkte å flykte den veien.

Ennå var det ikke gått noen alarm. Hvis de greide å slå ut administrasjonsfløyen før direktøren satte i gang sirenen, var de halvveis i mål.

Trappen endte i en tynn metalldør. Denne gang valgte Mattis en miniladning med magnetfeste som slo et ti centimeter bredt hull i den. Han kastet inn en sjokkgranat, gikk til side og ventet. Rommet innenfor var ifølge plantegningen ikke stort mer enn 15 kvadrat og fungerte som forværelse.

De hørte et dempet smell. Uten å nøle stakk Mattis armen inn i hullet og la hånden på låsen innvendig. Som forventet fant han en låseknast som han vred rundt. De steg inn og fant tre døde menn og én død kvinne.

Hvor mange var det igjen? Ifølge etterretningen var direktøren en av brødrene til kommandanten de nylig hadde drept, og dermed en sannsynlig arvtaker til posisjonen som leder for klanen. Han ble vanligvis eskortert av en SUV med fire livvakter, i tillegg til de tre vaktene som satt i hans egen terrengbil. Man måtte anta at samtlige syv befant seg i hans nære omgivelser.

De hadde fire døde. Dermed gjensto tre, pluss direktøren.

De hørte dempede stemmer innefra. Samtidig fikk de nestlagføreren på øret. Han konstaterte at ytterligere én var skutt da han forsøkte å flykte ut baktrappa, og at de to gjenværende, hvorav en var kledd i dress, hadde snudd og løpt opp igjen. Sannsynligvis kom de til å utløse alarmen.

Nå var det sekunder om å gjøre innen sirenen gikk. Mattis trev tak i den bærbare rambukken og gikk løs på den tunge tredøren med morderisk kraft. Etter tre voldsomme slag knakk den i to. Samtidig hørte de den karakteristiske knatringen fra en AK-47. Mattis ble slengt bakover. Teamlederen hoppet over ham og løp inn, med SWF-en på full automat. Ketil fulgte etter mens han løsnet enkeltskudd over skuldrene hans. Dette var en del av drillen. De som ikke hadde hundre prosent kontroll over hvor de pekte med geværpipa, ble luket ut i første videregående kurs.

Full stopp, og så stillhet. Hodene til de to gjenværende var blåst bort. Det eneste de hørte var lave grynt fra Mattis. Foreløpig måtte de ignorere ham.

Ketil gikk bort til det ene hjørnevinduet hvor han hadde oversikt mot søndre vakttårn. Dette var også en del av planen: Administrasjonsannekset lå slik til at det sperret sikten mellom søndre og nordre tårn, hvilket var en arkitektonisk blunder. Dermed kunne han skyte den ene vakten uten at den andre ble alarmert.

Han vippet fram sniperriflen fra ryggselen og la an mot vinduskarmen. Vaktens hode var godt synlig, mens overkroppen ble skjult av plankeveggen i tårnet. Han valgte å sette tre raske skudd i treverket like under hodet. Treplankene ble splintret av de helmantlede riflekulene, og det var ingen tvil om at fangevokterens kropp led samme skjebne. Han gikk raskt bort til det andre vinduet og gjentok operasjonen.

Først nå så de til Mattis. Han var uskadd. Kevlarvesten hadde gjort jobben sin. Men han kom til å ha det vondt neste dag, med bloduttredelser over det meste av brystkassen.

Bortsett fra noen hviskende gloser på samisk var det helt stille. Nestlagføreren var på øret igjen. Han informerte om at opposisjonen lot til å være passivisert, og at han kunne høre svake rop fra bygningen i fengselets indre perimeter. Nå gjensto å bringe kvinnene i sikkerhet.

En hvitmalt lastebil med et rødt kors og en rød halvmåne malt på sidene, sto med motoren i gang to kvartaler unna. Sjåføren, som også tilhørte Marinejegerkommandoen, var online på sambandet deres, og satte kjøretøyet i gir da teamlederen ga ordren. To Iveco-er med nok et seksmannsteam flankerte lastebilen på vei inn. Den gjenværende norske soldaten i forgården ga beskjed om at han åpnet porten nå.

Teamlederen sikret SWF-en og hengte den over skulderen. Det var tegnet på at akuttfasen var over. Han løsnet håndvåpenet, en standard sig sauer, på vei ned. Når hensikten i første rekke er personlig beskyttelse og man befinner seg i closed quarter, er enhåndsvåpen vel så egnet.

Ketil fulgte etter, men beholdt riflen i anlegg. Noe gnagde et sted bak i bevisstheten, han visste ikke hva. Noe var feil.

Han kastet et blikk ut hjørnevinduet før han fulgte etter ned. Området mellom fengselets ytre murer og det indre perimeter var nakent og støvete. Noen skakke lekeapparater var alene om å bryte den arkitektoniske monotonien. De stammet fra det opprinnelige fengselet som ble reist mer enn to tiår tidligere: Siden dette var et kvinnefengsel, måtte man ha fasiliteter for barna som nødvendigvis fulgte kvinnene inn til soning. Slik måtte byggherren ha tenkt. Tanken var vakker, men forble en tanke. Apparatene hadde blitt stående ubrukte siden, inntil de ble pusset opp for private, norske midler få år før. Nå så det ut som forfallet hadde startet på nytt. Han trakk øynene til seg.

Noe var veldig feil.

Ute i forgården kunne de høre at kvinneropene innefra hadde steget i styrke. Det ble ropt på pashto, og selv om soldatene ikke forsto noenting, kunne de høre at det ble ropt i fortvilelse.

Ketil hevet våpenet. Han kjente en sterk uro.

Plutselig skjedde flere ting samtidig. Mattis kom gående rolig ned trappa og ut mens han fremdeles mumlet på samisk. Noen tok i en dør innerst i fengselsgården. Teamlederen skrittet over plassen mot bygningen hvor kvinnene befant seg. Mattis, som hadde nådd fram til ham, brølte på klingende finnmarsk:

«UNGAN!»

Mattis var den av dem som hadde insistert på å ta Forsvarets intensivkurs i pashto. Han var et naturlig språktalent.

Mattis forsto at de kvinnelige fangenes klagerop gjaldt barna.

Plutselig gikk det opp for Ketil hva som ikke stemte. Det hadde vært en kvinnelig livvakt i forværelset. Tre mannlige. To til innenfor, og én rapportert skutt mens han prøvde å flykte. Til sammen syv, som var det antall livvakter direktøren hadde hatt med seg. Men det hadde ikke vært kvinner blant hans livvakter, selvsagt, noe slikt var utenkelig. Kvinnen måtte ha tilhørt den ordinære vokterstaben ved fengselet.

En livvakt manglet.

I likhet med teamlederen hadde Mattis hengt SWF-en over skulderen og trukket pistolen. Nå hevet begge våpnene, vendt mot bortenden av den indre fengselsbygningen, hvor en dør var i ferd med å åpne seg. Selv trakk Ketil seg baklengs inn i skyggen, videre til døråpningen, samtidig med at han løsnet sikringen på sniperriflen.

En rekke med barn kom ut døren. De var bundet sammen med tau rundt halsen. Den gjenværende fra direktørens eskorte kom gående bakerst. I den ene hånden hadde han surret reipet ungene var festet til, rundt håndleddet. I den andre holdt han en kalasjnikov. Han holdt våpenet vannrett med løpet rettet mot ungene. De var bare åtte–ti meter unna, og Ketil kunne se fingeren som krøkte seg rundt avtrekkeren.

Han talte barna. De var syv i alt. To så ut til ikke å være mer enn et par år, de kunne knapt gå. Barna stirret ned i bakken mens de gikk, sa ikke noe. Mattis og teamlederen senket pistolene og ble stående ubevegelige.

Mannen som holdt i tauet, skrek til dem på pashto. Mattis lot være å si noe. Det var ikke vanskelig å forstå hva afghaneren ønsket.

Lastebilen.

De hørte på lyden fra den tunge dieselmotoren at den nærmet seg porten.

Ketil visste at de ikke kunne la ham slippe unna. Av flere grunner –afghaneren kom til å fortelle andre klanledere hva som hadde skjedd, at norske spesialstyrker hadde angrepet fengselet. Dermed ville det bli umulig å utføre flere slike operasjoner i overskuelig framtid. Det måtte ikke skje.

Dessuten ville barna være dødsdømte hvis han slapp unna med dem. Hvordan de kom til å dø var usikkert –kanskje fyren skjøt dem så snart han var i sikkerhet utenfor Kabul, kanskje han simpelthen hev dem av ute på slettelandet nord for hovedstaden. Barna kom uansett til å dø, og de norske soldatene kom til å bli sittende med ansvaret.

Det var ikke noe mer å tenke på.

Det ville bli et vanskelig skudd. Ketil stilte seg innenfor døråpningen og la kinnet inntil kolben. Kikkerten var innstilt på maks vidvinkel, hvilket betydde to ganger forstørrelse. Først kom ungene gående. De gikk langsomt. Den ene toåringen hadde falt, men ble slept etter de andre mens han holdt fast i tauet for ikke å bli kvalt. Så kom mannen til syne.

Ketil fyrte av første skudd mot det punktet hvor afghaneren holdt rundt avtrekkeren på kalasjnikoven. Det neste planla han å sette i hodet hans, men afghaneren var allerede uskadeliggjort, og Ketil holdt skuddet tilbake. Afghaneren falt skrikende bakover mens han grep rundt restene av sin høyre hånd. Så begynte ungene å hyle. Mattis sprang fram og løftet toåringen som nå hang livløs i tauet. Kvinnene strømmet ut fra cellene. Selv reiste Ketil seg opp, fjernet magasinet og sjekket at det ikke var kuler igjen i kammeret. Han kjente seg tom, men samtidig fylt til randen.

En drøy time senere var han så rasende at han for sitt indre øye så hvordan han knuste strupehodet på sin field commander og deretter rev ut øyeeplene hans. Det ville aldri bli med mer enn tanken, men det var en vakker tanke. Den bidro til å lette trykket en anelse. Men ikke nok.

De hadde fått ordre om å overlate den tilfangetatte afghaneren til amerikanerne. CIA ønsket å forhøre ham. Slik Ketil oppfattet det, var dette jevngodt med å begå en krigsforbrytelse.

CIAs spesialister i kreativ forhørsteknikk hadde gått i lære hos sine israelske kolleger i Shin bet –sikkerhetspolitiet, og Mossad. USA var også en alliert. Men Marinejegerkommandoens plikt var å opprettholde sin egen legitimitet. Også den moralske.

Det var slik de så det. Så da CIA-offiseren troppet opp utenfor fengselsmurene kort tid etter, eskortert av tungt bevæpnede livvakter iført amerikanskproduserte uniformer uten distinksjoner eller avdelingsmerker av noe slag, med krav om å få overta den tilfangetatte afghaneren, visste Ketil at teamlederens umiddelbare reaksjon ville vært å be ham ryke og reise.

Men så dukket den nytilsatte field commander opp. Han ga ordre om at amerikanernes krav skulle tas til følge.

Deres nye sjef tilhørte Forsvarets spesialkommando, FSK. Selv om han formelt ikke hadde overtatt kommandoen ennå, gjorde han det i praksis. Det var ureglementert, men overrasket ingen. FSK benyttet enhver anledning til å tilrane seg makt og posisjon på bekostning av Marinejegerkommandoen.

Nå forlangte han at de overlot fangen til CIAs spesialister i uortodokse forhørsmetoder.

Ketils raseri var ikke motivert ut fra medfølelse med afghaneren. Det krypet fortjente hva som måtte tilkomme ham. Men dette kunne sverte Marinejegerkommandoens renommé om det kom ut. Det var uakseptabelt.

Langsomt, umerkelig, flyttet Ketil seg nærmere CIA-mannen. Nordmannens fremste egenskap i nærkamp var det instruktøren på Håkonsvern kalte stealth-faktoren: evnen til å bevege seg ubemerket inn på motstanderen, selv i situasjoner hvor man ikke kunne skjule sine bevegelser.

Amerikaneren argumenterte stadig hissigere med Marinejegernes teamleder, som fremdeles holdt på sitt. Snart var Ketil oppe på siden av ham.

Afghanerens ødelagte underarm var midlertidig bandasjert, og han var medisinert mot smertene. Da han plutselig rørte på seg, gikk angrepsteamets medic bort for å se til ham. CIA-mannen ropte at han skulle holde seg borte, og gjorde samtidig mine til å ville trekke håndvåpenet. Det ga Ketil det påskuddet han trengte. I én bevegelse trakk han kniven og presset den mot amerikanerens høyre kinn, lot så spissen gli videre mot øyet. Amerikanerens livvakter reagerte øyeblikkelig, men de norske marinejegerne hadde sine håndvåpen rettet mot dem før de fikk løftet de tunge riflene.

Da ble det liv i field commander. Han brølte til de norske soldatene at de skulle senke våpnene. Ingen reagerte. Så, henvendt til teamlederen på norsk, informerte han om at de kunne regne med krigsrett om de bestred en direkte ordre i felt. Ordren var ikke til å misforstå: Den afghanske fangen skulle overlates til CIA.

Ketil maktet ikke å motstå fristelsen til å la knivspissen trenge gjennom det ytterste hudlaget omkring amerikanerens tårekanal, før han senket kniven. Han visste når de hadde tapt. Han snudde seg bort.

«You all need to be taught a lesson.» Amerikanerens ord ringte i ørene hans da han gikk derfra, redd for hva han kunne finne på om han ble.


Kapittel 7

Trondheim, 7. oktober, torsdag

Lunsjtid. Audrey ble sittende ved datamaskinen og notere inntrykk fra møtet med Varange. Mens hun satt der, mintes hun sine egne sesjoner med terapeuten fra årene før og etter hun fylte tyve, da minnene fra Sierra Leone ble så problematiske at hun ble nødt til å gjøre noe med dem.

Etter de vonde ungdomsopplevelsene hadde Audrey sitt eget posttraumatiske stressyndrom å slite med. Først nå, etter at hun var begynt i lære for å bli terapeut, hadde hun tilegnet seg alle de faglige termene som beskriver og katalogiserer ettervirkningene av å bli utsatt for lemlestelse og tortur. Hvordan forsoner man seg med at armene slutter ved håndleddet? Hvordan takler man kløe i fingrer man ikke lenger har? Hva gjør man med raseriet, behovet for å påføre noen smerte, slå noen i hjel, knuse andre menneskers kropper, hva som helst for å kunne lindre sin egen intense følelse av å ha blitt forlatt…

Det gikk ikke en dag uten at alle disse følelsene boblet opp i henne. Men i det siste hadde det virket som om kilden til raseriet var i ferd med å tørke ut. Hun var ikke i tvil om hvorfor det var slik.

Hun har en sommerfugl i magen.

Å vente et barn er så stort at raseriet blir lite. Audrey, som instinktivt alltid har unngått å tenke på framtida, som ikke engang har hatt en kalender hengende på veggen fordi den minte henne om alle dagene som var i vente, hun grep seg stadig vekk i å legge planer. Planer for barnet, for henne selv og Oddvar, for familien de skulle skape.

Hun scrollet nedover skjermen. Samtalen med Varange ga ikke mye å bygge videre på. Han ga inntrykk av å være en mann som hvilte fullkomment i seg selv, en som var fullstendig selvforsynt, følelsesmessig og på alle andre av livets områder. Det var selvfølgelig bare en illusjon. Alle trenger noen, eller noe. Men hvis troen på alenegang er sterk nok, kan man holde seg gående lenge. Holde seg sammen.

At noe i ham ikke holdt sammen, var åpenbart. Den harangen om datamaskiner… Hvem innbilte han seg at han var? En Nansen, alene på ski over Grønland? Njård hadde hatt en bok om ham hjemme. Var det hva Varange var –en polfarer, født hundre år for sent?

Kanskje kunne det være en innfallsvinkel som hjalp henne forbi forsvarsverkene hans. Varange, en mann frosset fast i et verdisett som tilhørte en annen tid.

Og nå hadde han sluttet å sove.

Audrey lukket dokumentet hun hadde opprettet på Varange. Det skulle bli en journal på ham etter hvert; foreløpig besto filen av løsrevne observasjoner og noen få refleksjoner, temmelig hjelpeløst, syntes hun. Tankene gikk tilbake til timene med den katolske kvinnelige psykologen hun selv hadde gått i terapi hos, Hun skrev kontinuerlig. Ved en anledning hadde hun spurt henne hva det var hun skrev, om hun førte detaljerte referater fra samtalene deres. Den eldre kvinnen hadde smilt uutgrunnelig og sagt noe om at hun var mer opptatt av hvordan hun sa ting enn hva hun sa. Audrey hadde ikke skjønt så mye av det da. Nå forsto hun mer.

Hun kikket på klokken. Litt over ett. Hun kjente på en begynnende rastløshet, men visste at den voksende uroen hadde en grunn.

Som et ledd i videreutdannelsen tok hun selv timer i terapi hos Birger Åsegg. Til å begynne med hadde hun vært motvillig, vist til tidligere erfaring. Men Åsegg hadde insistert. Og hun var glad til, tross alt. Samtalene var klargjørende.

Dirringen fra mobiltelefonen på skrivebordet rev henne ut av tankene. Hun rakk så vidt å fange den før den ristet seg utfor kanten. Det var Oddvar igjen. Han fortalte at han regnet med å rekke middagen. Han virket anspent i stemmen.

«Dette kan bli en ubehagelig sak. Jeg kjenner det på meg. Kona til en toppolitiker, søkk vekk. Ingen kidnappere har meldt seg, ingenting.»

«Hvor lenge blir du?»

Oddvar holdt inne et øyeblikk.

«Ikke lenge, tror jeg. Det er ikke så mye mer å gjøre for meg nå. Kan like godt dra hjem, mens fotfolket er ute og leter.»

«Fint. Forresten –du må huske å ordne vin.»

«Ja. Merkelig sak, dette. Vi har ikke funnet noe verken i hennes eller mannens fortid som kan forklare hvorfor noen skulle være interessert i å ta henne. Jeg skjønner ikke… Men nok nå. Jeg skal være der. Klokka sju?»

«Ja. Husk vinen.»

«Lover.»

«Vet du hvorfor du fikk Varange?»

«Nei? Jeg har ikke tenkt på at det skulle være noen bestemt grunn. Er det?»

«For så vidt. Det var mitt forslag, for å si det som det er. Du vet, Ebba og jeg har ansvaret for å lede arbeidet her på huset, og det er noe vi tar meget alvorlig, trass i våre små stridigheter. Jeg tenkte du ville være den eneste som kunne holde på ham, og det ser ut til at jeg får rett.» Åsegg ga henne et skjevt smil, og Audrey smilte tilbake.

Om noen andre hadde sagt noe slikt til henne, ville hun blitt vaktsom: Tenkte de at siden hun var kvinne, svart, krøpling –så kunne hun fungere som passende lokkemat for å få en traumatisert, paranoid gammel kriger i behandling? Slik det var nå, ble hun mildt nysgjerrig.

«Han kommer i alle fall tilbake i morgen. Hvorfor tror du at bare jeg kan holde på ham?»

«Varange er en spesiell mann, meget belest. Han begynte å studere filosofi som ung, visstnok for å ta en magistergrad, som det het den gangen, ble lei og byttet til statsvitenskap, men snart hoppet han av det også. Innimellom var han lærervikar på Steinerskolen her i Trondheim. Han luktet på antroposofien også. Dette er en uvanlig bakgrunn for en yrkessoldat, skjønt en del av disse spesialsoldatene er ganske så utradisjonelle. Men på et tidspunkt brøt han over tvert. Da var han 23, og hadde visstnok søkt, og fått, utsettelse fra førstegangstjeneste to ganger allerede. Dette er noe uklart, Forsvaret forteller oss minst mulig. I alle fall søkte han seg inn i militæret straks etter 23-årsdagen, og forsvant fra det sivile liv. Fram til i dag. Jeg forteller deg dette for at du skal vite at Varange har en intellektuell side, hvilket gjør det desto merkeligere at han åpenbart har tilegnet seg en glødende forakt for boklærde. Kunnskap korrumperer. Ebba og meg vil han ikke vite av, vi har til sammen nærmere tyve års universitetsstudier bak oss.»

«Men hva med meg? Jeg er jo utdannet lege.»

«Å være doktor er respektabelt i hans øyne. Leger har man hatt siden Hippokrates. Men slike som Ebba og jeg, som har studert i årevis for å lære hvordan man tukler med menneskesinnet, vi får ikke komme nær ham. Du er ny, fersk, ennå forholdsvis ubesudlet, derfor mulig å berge. Han vil nok prøve å overbevise deg om å finne noe annet og mer anstendig å gjøre.»

Den eldre mannen tidde et øyeblikk, før han la til: «Så er det ikke til å komme forbi at du er en svært vakker kvinne. Man kan naturligvis ikke se bort fra at det også har en effekt.»

Audrey følte ikke noe behov for å kommentere det. «Han sier at han kom hit fordi han fikk ordre om det, og for å få hjelp til å sove.»

«Kanskje det er slik han ser på det selv. Kanskje han ikke vil sove. Dette er ting det er opp til deg å finne ut av.»

Audrey gikk innom Vinmonopolet på City Lade på veien hjem og kjøpte en treliters kartong sørafrikansk rødvin. Hun stolte ikke på at Oddvar kom til å huske den. Utenfor Vinmonopolet ble hun stående og fundere et øyeblikk. Hun ville servere kylling i kveld, etter en oppskrift hun hadde lært av sin mor: ovnsbakt, med curry masala og yoghurt, servert med ris swahili –ris kokt i kokosmelk.

Skulle hun handle industriprodusert kylling i Coop-butikken, eller burde hun heller dra inn til sentrum og handle skikkelig vare i Ravnkloa?

Audrey gikk inn i kjøpesenteret igjen. Foran inngangen til stormarkedet innså hun at det måtte bli Ravnkloa. Ikke for matens del, men for Audreys egen del: En securitasvakt fulgte henne med blikket. Han sto ved inngangen til matvarehuset og mønstret kundene på vei inn. Nå var det henne han var interessert i. Sikkerhetsvakten fulgte henne med blikket og slapp henne ikke før hun snudde og gikk ut. Utenfor inngangen sto nok en vakt, med oppmerksomheten rettet mot dem som gikk inn.

Idet hun passerte, snudde han seg, og Audrey formelig så jerngitteret som ble trukket ned over øynene hans da han så henne. Så gled blikket hans nedover, han så magen hennes. Gitteret forsvant, og han smilte vennlig. Audrey smilte ikke tilbake.

Private sikkerhetsvakter på kjøpesentra var ikke noe nytt, men de pleide å være opptatt av nasking og folk som lagde kvalm –deres oppgave pleide ikke å gå ut på å avsløre potensielle terrorister, spøkelser som hadde med seg bomber i ryggsekken eller surret rundt livet. Uniformerte vakter som betraktet handlende med mistenksomme blikk: Det var nytt, og dertil irrasjonelt, syntes Audrey. Ingen hadde så langt prøvd å sprenge noe norsk kjøpesenter i luften, likevel var de fleste større norske innendørs varehusene nå utstyrt med slike folk. Audrey var ikke vant til denne typen oppmerksomhet. Hun syntes det var forferdelig. Den uhellssvangre utviklingen hadde skutt fart i løpet av det siste året, og hun visste hvorfor.

De hadde fått en ny regjering. En ny statsminister.

Audrey ville ikke tenke mer på det. Hun tok peiling på bussholdeplassen inn mot sentrum og Ravnkloa, mens hun tenkte på hvordan hun skulle tilberede måltidet. De skulle ha en fin kveld sammen. Det var akkurat hva hun behøvde nå.


Kapittel 8

Oslo, samtidig

Anne Lene Rygg lot sarien gli ned over de brede skuldrene. Den hengte seg fast over baken, og hun gjorde en rask sidebevegelse slik at det florlette stoffet rislet ned over leggene. Silken kjentes myk mot anklene og de nakne føttene.

Lyset i prøverommet ga huden hennes en dyp, varm glød. Det var et synsbedrag, hun visste det –lys i prøverom var ofte slik, med hensikt. Kvinner som føler seg vakre når de prøver nye klær, finner gjerne at bankkortet sitter løst.

Det gjelder menn også, tenkte hun så. Samboeren handlet mer klær enn henne. Men det var ikke så rart; politiker og allting, på vei mot toppen.

Den dempede prøveromsbelysningen kunne ikke viske bort de gotiske tatoveringene over skuldrene hennes. Hennes livs største tabbe, selv om det tok flere år før hun innså det. En tabbe som inngikk i en større feiltagelse.

En gang i tiden, da hun var en ung og dum tenåring, hadde hun hatt meninger hun i dag knapt orket å tenke på. Meninger som for en stor del dreide seg om sånne folk som befant seg rundt henne akkurat nå.

«Rasist» er bare et ord. Men menneskesynet bak, alle tankene, alt man fant på å si –det hendte hun prøvde å gjenoppleve den hun var, hvordan det var å være inne i hodet til sytten år gamle Anne Lene. Hun fikk det ikke til. Skamfølelsen ble så sterk at den overskygget alle andre følelser.

Men det var lenge siden. Hun var bare et barn da, ikke engang fylt atten. Tatoveringene hadde hun prøvd å fikse på, uten særlig suksess. Men mannen hennes hadde knapt sett en tatovering i sitt liv. Hun hadde fått ham til å tro at det var et norrønt fruktbarhetssymbol. En troskyldig mann, på noen av livets områder. En dreven kyniker på andre. Han var en fin fyr.

Det var et liv siden. Et annet liv. Ingen som var en del av det livet hun levde nå, visste om det. Slik skulle det fortsette å være.

Hun snudde seg rundt mens hun holdt øynene festet på speilet, beundret silkestoffets bølgebevegelse. Det gjorde kroppen hennes sensuell. Norske klær, de redneck-klærne hun fremdeles gikk i, fikk henne til å se ut som en dundre fra bygda. Hvilket hun faktisk var.

Sarien falt til ro. Hun sukket lett og dro den av seg mens hun lyttet til samtalen i butikken utenfor, hun skjønte ikke et ord, men likte lydene. Hindi.

Hun skulle vært inder, eller pakistaner, der ville hennes sjenerøse kurver bli satt pris på. Her, i «Lille Karachi», kunne hun gått for å være det, med sine nøttebrune øyne og sitt svarte, glatte hår. Om hun hadde turt å ta skrittet fullt ut, og kledd seg som dem.

Hun var ikke klar. Ikke ennå. Men snart.

Det var hun som hadde trumfet gjennom at de skulle bosette seg her. Hennes samboer hadde først nektet kategorisk, men han ga seg fort da hun insisterte. Politikeren i ham så vel mulighetene det ga, han representerte tross alt et parti som ble oppfattet som fremmedfiendtlig. Men hun trodde han trivdes. Han var jo en mann født og oppvokst ved havet, vant til raske skifter, når det gjaldt vær som folk.

Hun bar sarien tilbake til kassen og smilte beklagende til kvinnen bak disken, som nikket vennlig tilbake.

Ikke ennå.

Anne Lene Rygg, iført sin sedvanlige utvaskede dongeri og røffe, praktiske skinnjakke, gikk ut på gaten og inn i menneskemylderet, og ble straks overmannet av en sterk opplevelse av å være observert. Som ung var hun ofte med faren, sauebonde fra Valdres, på leting etter forvillede flokker, hadde sett og følt uroen hans når det var jerv, gaupe, eller en sjelden gang, ulv i nærheten. Faren hatet rovdyr. Han gikk aldri på fjellet uten elgbørsa over skulderen, og han skjøt hver en jerv eller gaupe han så. De var ikke få. Han kjente det i kroppen når rovdyr nærmet seg. Med tiden kjente hun det også.

Hun kjente det nå.

Hun studerte vrimmelen av mennesker som vandret til og fra, gransket ansikter i mengden, mens hun fornemmet denne voksende følelsen av fare. Hva var det?

Noen der ute, som fulgte henne.

Temperamentet var hennes fiende i ungdomstiden. Sinnet, kombinert med fysisk styrke, hadde ført henne inn i slåsskamper oftere enn hun likte å tenke på. Men det var en annen tid. Hun var roligere nå. Likevel –hennes natur var konfrontasjon når hun følte seg truet.

Hun gikk nedover gaten med målrettede skritt, mens hun tok inn ansiktene som passerte henne. Så snudde hun seg brått, og så like inn i et par øyne, gule og svarte som noe fra dypet av skogen. Et nytt synsbedrag; menneskepupiller er ikke gule. Men disse var det.

I neste sekund var de borte.

Hun ble stående slik en stund, men så ikke mer. Snart forsvant følelsen av fare.

Hun snudde seg og gikk hjemover. Det eneste hun kunne tenke på, var at hun ikke fikk festet noe ansikt til øynene. Hun hadde ingen forestilling om hvordan personen de tilhørte så ut, og det plaget henne.


Kapittel 9

Trondheim, samme kveld

Oddvar hadde husket å kjøpe rødvin. Ikke bare det, han hadde funnet en vin som bare fantes i bestillingsutvalget; det viste seg at han hadde planlagt dette en uke i forveien, straks Audrey informerte ham om middagen. Han hadde valgt en chablis. Mye vin for pengene. Godt valg. Overraskende, nesten sjokkerende godt valg, til Oddvar å være.

Eller kanskje det hadde noe med hennes syn på ham å gjøre. Det mente Njård, som hun hadde betrodd sin skepsis til om hvorvidt kjæresten kom til å huske vinen. «Oddvar kan du ikke plassere i bås. Han ser ut som en bondetamp, en enkel sjel fra Budal, men han har en uforutsigbar side. Det er vel litt derfor du falt for ham? Dessuten holder han på å forandre seg.»

De satt sammen i det gamle kjøkkenet, der de hadde tilbrakt så mange kvelder opp gjennom årene, fra Audrey kom til landet i midten av tenårene og fram til året før, da Njård flyttet ut. Den skakke gamle villaen var utstyrt med en flott stue med høye vinduer og eldet silketapet på veggene, men Njård hadde aldri likt seg der. Det var først etter at han flyttet ut at Audrey tok stuen i bruk. Men når fosterfaren var på besøk, satt de på kjøkkenet. Nå passet det uansett utmerket, siden hun var opptatt med matlagingen. Oddvar underholdt de to andre gjestene i sofaen i stuen mens Njård holdt henne med selskap.

Han tappet mer vin fra kartongen. Den glatte issen og de fyldige kjakene ble alltid lett rosa når han drakk vin. Man kunne lese graden av beruselse på ansiktsfargen hans, hadde Audrey funnet ut. Hun hadde nettopp satt fram to hermetikkbokser kokosmelk på kjøkkenbenken. Nå pekte hun på ham med boksåpneren, lett anklagende. «Hva mener du med at Oddvar har forandret seg? Han er en voksen mann. Voksne menn forandrer seg ikke.»

«Jaha? Og hva med meg, da, som har gitt bort hjertet mitt i godt voksen alder?» Som for å understreke poenget dunket han en knyttneve over brystkassen, med den følge at brystene disset. Audrey hadde alltid syntes han liknet en bibelsk kjerub –men nå, der han satt bredbent på den skrøpelige kjøkkenstolen, liknet han mer på en buddha. Men ingen kontemplerende buddha, mer en buddha på spranget. Njård struttet av energi. «Du ser på en nyforelsket, katolsk homse, for svingende! Som endelig turte å komme ut av skapet.»

Audrey satte boksåpneren oppå kanten av den ene hermetikkboksen og begynte å skru. «Det var sannelig på høy tid, spør du meg. Et år til og du ville vært så fet at du hadde grodd fast inni skapet.»

«Du sårer meg.» Et selvfornøyd glis bredte seg i Njårds ansikt og punkterte utsagnet. Han ble alvorlig igjen. «Men tilbake til saken. Oddvar. Han er ikke så selvbevisst som han var. Så krigersk. Har du ikke lagt merke til det –Oddvar som alltid har pleid å ha minst én krig gående, det kan være en kollega han ikke tåler trynet på, en journalist han har frosset ut i kulden, et vitne han har bestemt seg for at prøver å lure ham: Det befinner seg alltid en eller annen idiot i hans nære omgivelser, og han tuter ørene våre fulle med historier om alt det idiotiske idioten har gjort. Men det siste året har det vært påfallende lite slikt.» Han tømte glasset og kikket bort på kartongen. Audrey hentet ut en flaske farris som hun satte foran ham.

«Her. Du trenger ikke bli full før middag.»

«Jeg har mye kroppsvolum å fordele vinen i. Det er åpenbart din fortjeneste at Oddvar er blitt slik. Han har fått noe annet å tenke på enn seg selv.»

Audrey ble stående og granske ham et øyeblikk. «Du og den amatørpsykologiseringen din. Er du sikker på at det ikke er deg selv du snakker om?»

«Jeg er ingen kriger. Men Oddvar og jeg har det til felles at vi begge har truffet kjærligheten i moden alder. For min del er jeg mye sjeldnere trist nå.»

«Hva mener du?» Men Audrey visste hva han mente.

«Jeg tenker på årene etter at du ble voksen og skaffet deg ditt eget liv, og jeg ble gående imellom. Sånn man har det når dagene er verken gode eller vonde. Fysikerne har et ord for det. Termodynamikkens andre lov. Varmedøden. Forskjellen mellom varme og kulde forsvinner, og alt blir lunkent, og du er bare trist.» Han drakk opp farrisen og så bedende på Audrey. Hun nikket, og han skjenket i mer vin.

«Men nå er det bra. Du er på tjukken, og jeg har kjæreste. Er du snart ferdig med fjærkreet?»

«Gå inn til de andre, du. Det er mat om et timinutt.»

Njård reiste seg og stolpret inn. Audrey så etter ham, lettere bekymret. Han hadde est ut for alvor etter at han flyttet, og det var ikke bra. Hun måtte snakke med samboeren hans om kostholdet.

Hun snudde seg mot komfyren. Sekunder senere hørte hun døren gå opp på ny. Audrey kjente to armer legge seg rundt livet. Oddvar ga henne en varm klem, så slapp han henne og satte seg ned på stolen Njård nettopp hadde reist seg fra. Oddvar virket sliten.

«Hvordan gikk det med den kvinnen som forsvant? Politikerkona.»

«Ulrika Södergren. Hun er som sunket i jorden. Hun og bilen. Patruljebiler leter fortsatt, men det er mørkt nå, ikke så mye mer å gjøre foreløpig. Jeg får beskjed om det skjer noe.»

«Ja vel. Er gjestene våre glade?»

«Njård og samboeren hans er i topphumør. Med Linda vet jeg ikke helt. Hun virker grei nok. Ikke akkurat sprudlende. Men hva vet vel jeg.»

«En hel del. Du burde kjenne henne.»

Linda Tiller var forhenværende krimreporter i Adresseavisen. Nå jobbet hun som politisk journalist i samme avis. Audrey visste at Linda og Oddvar hadde hatt et av-og-på-forhold, fra tiden da hun jobbet med kriminalstoff og Oddvar var en ledende etterforsker ved politikammeret. Det var mange år siden nå, men Linda var fremdeles singel, og hun likte Oddvar godt. Likevel følte ikke Audrey seg truet av vennskapet deres. Linda var kvass, og henfalt til hyppige spydigheter. Hun og Audrey hadde etter hvert blitt nære venner.

Linda hadde byttet fra krim til politikk to år tidligere, og sluttet å pleie jobbkontakt med Oddvar etter det. Etterforskere er sjelden viktige kilder for politiske journalister. Men med politifolk som steller med overvåkning, stiller saken seg annerledes. Linda og Oddvar følte seg fremdeles fram i forhold til hverandres nye jobbfunksjoner. For Linda dreide det seg om å unngå å havne i lommen på kildene, mens for Oddvar var dilemmaet å unngå å bli mistenkeliggjort, hadde han forklart Audrey. Han fornemmet at en ny, profesjonelt fundert vaktsomhet hadde sneket seg inn i jobb-Lindas forhold til ham. Det var som om hun i utgangspunktet tvilte på alt han sa til henne når han hadde PST-hatten på. Det var ubehagelig, og ubehaget ble ikke mindre av at hun gjorde rett i å være på vakt. Noen ganger løy han faktisk til henne, såpass hadde han innrømmet overfor Audrey. Det var han nødt til, ellers gjorde han ikke jobben sin. Slik forklarte han det.

Oddvar gikk inn til de andre mens Audrey tok fram grønnsakkniven og begynte å finhakke en bunt fersk koriander. Hun bøyde seg for å ta leirgryten ut av ovnen. Samtidig gikk døren inn til stuen opp på ny. Det var Linda.

«Oddvar sa maten snart er ferdig. Er det noe jeg kan gjøre?»

«Du kan sette deg ned og prate litt.»

«Det kan jeg vel gjøre.»

Linda satte seg ned på kjøkkenstolen med et sukk så hørbart at Audrey stanset i gjøremålene sine for å ta venninnen nærmere i øyesyn. Hun hadde vært så opptatt på kjøkkenet at hun knapt hadde rukket å hilse på henne da hun kom, og det var en uke siden sist de hadde vært sammen. Nå la hun merke til de mørke ringene under Lindas øyne.

«Hva er det?»

«En sak. Det er jo det livet mitt dreier seg om. Saker. Jeg burde skaffe meg et ordentlig liv. Mann. Barn. Familie.»

Det siste sa hun på et så selvmedlidende vis at Audrey brøt ut i latter. Hun la lokket på leirgryten tilbake på plass og satte maten i ovnen. Fem minutter til, så var den ferdig til servering.

Audrey satte seg ved bordet og betraktet venninnen. Hun var liten av vekst, og tynn som en spiker. Det nesten svarte, kortklipte håret, de store øynene og den hjerteformede munnen gjorde henne til en mørk skjønnhet, og sminke var overflødig. I kveld hadde hun likevel lagt «et ansikt» –en dyp toning i kinnene, sort rundt øynene, røde lepper. Audrey spurte hvorfor. Linda trakk på skuldrene. «Jeg er 38. For lengst inne i panikkalderen, barneklokkene har kimet så lenge at jeg er blitt tunghørt. Som jeg sa –jeg bør vel skaffe meg en familie, og da er det bare å begynne å se seg om. Og bli sett. Men jeg vet ikke.»

«Hva vet du ikke?»

«Jeg reiser. Det er blitt jobben min, å dra til land hvor de skyter på hverandre, eller sprenger seg selv og andre i lufta. Du kan ikke ha barn da. Jeg liker jobben min. Da blir det et problem om folk sitter hjemme og er redd for deg.»

Audrey reiste seg plutselig, gikk rundt bordet og klemte venninnen. «Men jeg er redd for deg.»

Linda smilte og skjøv henne litt unna. Hun skulle til å si noe, men så gikk døren til stuen opp igjen. Njård var tilbake. «Hallo! Hvis vi ikke får mat nå, så ringer jeg Pizzaekspressen.»

Audrey slapp Linda og fikk opp ovnsdøren, lettere panikkslagen. Hun hadde glemt tiden. Men da lokket ble tatt av, veltet en sky av sydende dufter opp. Perfekt.

Med Audreys kyllingrett bredte en konsentrert ro seg rundt spisebordet. Folk var åpenbart sultne, og hun noterte seg at hun nok en gang hadde somlet med matlagingen.

Så snart den verste sulten var stilt, tok samtalen seg opp igjen. De snakket politikk. Naturligvis gjorde de det, med en slik gjeng rundt bordet. Ved siden av sikkerhetspolitimannen Oddvar og politikkjournalisten Linda, var Njård filosof og hadde etikk som sitt spesialfelt. Men eksperten framfor noen var Njårds kjæreste.

Ivar Lindboe var professor i statsvitenskap og så ut som en klassisk hippie. Ytre sett var han Njårds rake motsetning –tynn, med langt hår og fippskjegg. Lindboe forklarte i pedagogiske vendinger hvorfor Fremskrittspartiet kunne komme til å regjere landet lenge.

Nye velgergrupper hadde søkt til partiet den siste tiden før valget. Spesielt kvinner stemte Frp som aldri før. Gallupundersøkelser hadde vist at de stjal kvinnelige velgere, deriblant ikke så rent få fra Sosialistisk Venstreparti.

På en måte var det SV som berette grunnen, mente han. De viste at et fløyparti kunne oppføre seg ansvarlig når de fikk makt. Når SV kunne, hvorfor ikke også partiet på den andre ytterfløyen –Fremskrittspartiet?

«Kristin Halvorsen gikk opp løypa. Da hun viste at hun kunne drive Arbeiderpartiets ansvarlige finanspolitikk bedre enn Arbeiderpartiet kunne selv, var grunnlaget lagt. At Fremskrittspartiet fikk statsministeren og finansministeren, men med streng beskjed om å føre en proper konservativ monetærpolitikk, var det beste for begge parter. Frp får posisjonene, mens Høyre kontrollerer innholdet i politikken. Det var jo dette som var dealen.»

«Hvilken deal? Hvor har du etterretningen din fra?» Oddvar tok en lett tone, men blikket var alvorlig.

«Morsomt. Det er noe innsiderne vet. En avtale er helt sikkert gjort, og nå begynner vi å se mønsteret. Ikke noe tull med handlingsregelen. Kutt i bevilgningene til skole, høyere utdanning og forskning, flytt pengene til helse og eldre. Dette har vi sett. Kulturbudsjettet har fått være i fred, fiffen i Høyre har fått sitt. Også u-hjelpen er fredet, ellers vil ikke Kristelig Folkeparti gi regjeringen parlamentarisk støtte. Drastiske kutt i bevilgningene til FN og miljøvern, det var ventet. Men ellers er mye ved det gamle, forbausende mye, mener mange. Men det er nå vi begynner å se konturene av pakten Høyre må ha gjort. En pakt med djevelen.»

«Hvilken pakt?»

«De har gitt statsministeren blankofullmakt til å gjøre hva hun vil med ’den muslimske fare’ –innenlands så vel som utenlands. Hørte dere ikke pressekonferansen som han holdt på formiddagen, han høyremannen, før han fikk annet å tenke på?»

Oddvar nikket. «Geir Okstad. Høyres parlamentariske leder, og Ulrika Södergrens ektefelle.»

«Han, ja. Okstad proklamerte at Høyre under tvil var gått med på statsministerens planer om å etablere en interneringsleir beregnet for det amerikanerne kaller ’ulovlig stridende’. Muslimske krigere som er fanget i Afghanistan, Somalia, Midtøsten, og som ikke skal få nyte godt av Genèvekonvensjonen. De lar seg ikke plage av normale grenser for anstendig politisk praksis. Og nå vil de gjøre FN-dagen til sin internasjonale kampdag. Det er jo grotesk.»

Statsministeren hadde proklamert at hun ville benytte FN-dagen –en dag viet feiring av global forsoning og forbrødring –til å legge fram regjeringens utenrikspolitiske manifest. Hun hadde valgt å holde denne talen i Trondheim. I et eksklusivt intervju for Adresseavisen en uke tidligere hadde hun forklart hvorfor:

Denne talen kom antakelig til å være hennes viktigste noensinne. Dens formål var å skissere Norges posisjon i verden i det «nye verdensbildet», som statsministeren formulerte det. Da følte hun at det var viktig å søke fotfeste på historisk, norsk grunn. Nidaros, det norrøne Norges gamle hovedstad, hjembyen til vikingtidens sagakonger og nasjonsbyggere, var det fotfestet hun søkte. Derfor planla hun å holde talen fra Torget, ved foten av statuen av Olav Tryggvason og med Nidarosdomen i ryggen den 24. oktober.

Ingen hadde kommentarer til dette, så han fortsatte: «Den andre delen av pakten gjelder våre militære styrker i utlandet. Høyre og Fremskrittspartiet er stort sett enig om at Forsvaret må ha mer penger, spesielt den delen som går til å delta i USAs krigføring rundt om i verden. Men det begynner å bli åpenbart akkurat hvor integrert Norge er blitt i USA og Natos militærmaskin.»

«Hvordan da?»

«Forsvaret mangedobler utdanningen av spesialstyrker til bruk i utlandet. Jeg har hørt om femdobling av kapasiteten. Det gjelder Telemark bataljon, og det gjelder FSK. Poenget er at disse styrkene ikke skal brukes til å forsvare Norge. De er utdannet og utstyrt for å settes inn der USA vil. De er vår inngangsbillett i maktens høyeste sirkler. Den nye statsministeren har allerede besøkt Det ovale kontor to ganger. Hvorfor tror dere det er slik? Statsministeren er blitt en av de store gutta, men prisen hun betaler er stor. Hun er i ferd med å gjøre det norske forsvaret til en leiearmé for høystbydende.»

«Professoren har utvilsomt et poeng.» Lindas hjertesukk lot til å fange stemningen rundt bordet.

Linda fortsatte:

«Det med FN-dagen er tross alt mest symbolpolitikk. Jeg er mer bekymret for det andre Ivar tok opp. Han er inne på noe når det gjelder dette med norske soldater på utenlandsoppdrag. Vi er tyngre involvert i krigshandlinger nå enn noensinne. Jeg jobber faktisk med en sak som handler om dette.» Hun kikket på Oddvar. «Jeg er sikker på at du vet noe som jeg gjerne skulle ha visst.»

«Du kan jo prøve.»

«Det går rykter om at en enhet fra eliteinfanteriet i Telemark bataljon var involvert i noen kamphandlinger øst i Afghanistan, at noe gikk galt og at sivile ble drept. Vet du noe?»

Oddvar ristet på hodet. «Jeg er blank. Men det ville jeg vel sagt uansett.»

Linda smilte stramt. «Det ville du sikkert. Vi har i alle fall så stor tro på saken at jeg skal ut og reise.»

«Til Afghanistan?»

«Blant annet. Jeg kan ikke si så mye mer nå.»

Etter at gjestene var gått, gjorde Audrey og Oddvar som de pleide, de gikk gjennom dagen sammen, time for time. Hun fortalte om Varange, uten å bry seg med at hun brøt taushetsplikten ved å røpe navnet; det var jo bare Oddvar. Han fortalte om Ulrika Södergren som var blitt borte, om mannen som hadde tatt første fly til Trondheim etter pressekonferansen i Oslo, om hvor opprådd ektefellen var og hvor lite han forsto av forsvinningen. Hun fortalte om at hun følte seg overbevist om at Varange måtte ha drept i tjeneste, han berettet om sin gryende mistanke om hvorvidt Okstad hadde drept sin kone –de fleste kvinner som blir drept, blir tross alt myrdet av sine kjærester eller ektemenn –men foreløpig hadde kona status som savnet, selv om Oddvar hadde en intuitiv fornemmelse av at noe langt mer alvorlig hadde tilstøtt henne.

De kom til middagen, og Oddvar snakket om hvor irritert han var over Ivar Lindboes harang over regjeringen. Skjønte ikke den akademikeren hvor utsatt Norge var blitt, som Nato-medlem og en av verdens rikeste nasjoner? Kunne ikke sånne virkelighetsfjerne teoretikere innse at med dagens terrorbilde så måtte man beskytte seg, innenlands som utenlands?

Audrey kommenterte ikke utbruddet hans. Hun sa ingenting om at det var regjeringens fortjeneste at han hadde fått ny jobb. PSTs regionkontorer hadde fått tilført en rekke nye stillinger, en av dem hadde gått til ham.

Så kom hun på episoden med vekteren på kjøpesenteret, og fortalte om ubehaget hun hadde følt da vakten fulgte henne med blikket, om hvordan han fikk henne til å kjenne seg som en uvelkommen inntrenger. Oddvar lyttet til Audrey. Responsen var den eneste riktige: Han holdt kjeft, og holdt rundt henne.


Kapittel 10

Trondheim, 8. oktober, fredag morgen

Vannet kiler over magen. Små bobler risler langs ryggsøylen, triller nedover lårene før de forsvinner i virvlene bak henne. Hun tror hun hører latteren deres. Hun drar seg framover med kraftige brysttak, samler fingrene og tomlene i en lett krumning slik at hun får størst mulig effekt i hvert tak. Noen tak er så kraftige at trykket presser fingrene til side og tynne vannstråler slipper gjennom. Hun kjenner det kjølige vannet mellom fingrene.

Fornemmelsen er velkjent, men samtidig så ettertrykkelig katalogisert og arkivert i minnebanken at selv langt inne i drømmenes verden vet hun at dette er et minne og ikke mer. Så glir boblelatteren over i skingrende pip, og hun er ute av drømmen.

Audrey så seg rundt i sengen, fremdeles trekvart inne i søvnen. Ingen tegn til dagslys gjennom de halvt blendede persiennene. Det måtte være svært tidlig, likevel var hun alene. Oddvar hadde stått opp allerede. Hun fikk på seg slåbroken i en fart og kastet et blikk på radiovekkeruret. 05.30. Hvorfor hadde han stått opp så tidlig, og hvem var det som sto utenfor og ikke slapp fingeren fra ringeklokken?

Linda. Hun sto på trappa med en bag over skulderen og en omfangsrik kurv i hendene. En drosje sto med motoren i gang ved fortauet.

«Hei. Beklager, jeg hadde glemt at jeg tenkte å be deg passe Lucifer.»

«Hm?»

«Katta.»

«Jeg vet hva katta di heter. Hvorfor er du her nå?» Audrey snudde seg og gikk inn. Linda fulgte etter og skjøv døren igjen med skulderen. De gikk ut på kjøkkenet hvor hun satte kurven fra seg på gulvet. Katten smatt ut og for uten videre inn i stuen, der den var lommekjent. Dette var hans hjem nummer to når matmor var ute på reise.

«Jeg drar allerede i dag, glemte visst å si det i går. Turen ble booket om i siste liten.»

«Hvorfor det?»

«Jeg skal en snartur til USA først.»

«Snartur. Hvor hen da?»

«Til Salt Lake City. Kan ikke si så mye mer om det nå.»

«Og så skal du videre til Afghanistan.»

«Jepp. Flyr via Singapore. Men jeg må dra. Taxien venter.»

«Vent litt, Linda. Er alt bra?»

Der hun satt, så trøtt at hun ikke engang kjente om hun var morgenkvalm, så hun Lindas nervøsitet klart og tydelig. Audrey innså at den hadde vært der kvelden i forveien også, men venninnens selvmedlidende kommentarer hadde vært så komiske at hun hadde ledd bort fornemmelsen.

«Kanskje det er veldig bra. Den kan bli stor, saken jeg holder på med.»

«Det med Telemark bataljon?»

«Ja. Men det er mer.»

«Hva da?»

Linda reiste seg. «Jeg må fly.»

De klemte hverandre, så var Linda ute.

Audrey lukket døren og gikk ut på kjøkkenet, hvor hun satte på tevann samtidig som hun kastet et blikk på vegguret. Litt på seks. Skulle hun ringe Oddvar og spørre hvor han var? Antakelig hadde det noe med gårsdagens forsvinning å gjøre. Hun slo det fra seg. Oddvar ringte en time senere.

«Per Arne ringte meg litt over klokken tre. Du sov svært tungt, så jeg lot være å vekke deg.» Per Arne Torsteinssen var en erfaren etterforsker ved Trondheim politikammer, og de to hadde jobbet tett sammen fram til Oddvar flyttet over til PST.

De hadde funnet en død kvinne. Da den dreptes identitet ble fastslått, hadde Torsteinssen besluttet å ringe sin gamle kollega.

De hadde funnet Ulrika Södergren.

«Hun er drept. Slått i hjel med en stump gjenstand, som det heter. ’Slått’ er forresten ikke dekkende, overkroppen hennes er mer eller mindre knust. Dette kommer til å lage oppstyr i mediene, vi er nødt til å gjøre oss ferdig på åstedet før de er over oss.»

«Hvor er dere?»

«Et godt stykke inne i en skog ovenfor Hommelvik. Ikke en levende sjel i mils omkrets. Bortsett fra én. En fuglejeger som hadde gått seg bort, han havnet ute på veien der hun lå, sent i går kveld. Jeg blir nok her resten av dagen. Vi må jobbe raskt, før pressen flommer inn.»

«Men du skal vel ikke ta deg av etterforskningen?»

«Nei, det ansvaret har Per Arne. Men jeg blir med som femte hjul på vogna, inntil vi får gjort oss opp en mening om hvorvidt dette har noe å gjøre med at ektemannen er toppolitiker.»

«Hva tror du?»

«Ingen anelse. Men jeg tviler på det. Drapet virker fullstendig hinsides. Jeg tror det skal bli vanskelig å lese noen mening inn i dette her.»


Kapittel 11

Oslo, kvelden før

Paret spaserte nedover Urtegata, nesten samme rute som dagen i forveien. Han reflekterte nok en gang over hvilken håpløs oppgave politiet hadde når de ble konfrontert med drapsmenn som ham. Når det ikke forekommer noen kontakt mellom målet og utfører forut for tilslag, står de fleste etterforskerne på bar bakke. Når rekognosering og annen nødvendig etterretning dessuten er utført av andre, blir politiets oppgave ikke bare vanskelig, men plent umulig.

Han ruslet gjennom gatemylderet, omgitt av mennesker i alle aldre, lyttet til konversasjon på flere språk, ble nikket og smilt til og smilte høflig tilbake. Han undret seg over hvorfor paret hadde valgt å bosette seg her, tippet at det var mannens idé, muligens for å markere et slags politisk poeng –«jeg kan bo hvor jeg vil», noe slikt. Partiet han representerte var ellers ikke det som ivret mest for fargerike nabolag.

Eller kanskje han bare likte å bo her.

Han var uansett glad til. I dette mylderet ville ingen legge merke til ham.

Jobben kom til å bli enkel. Dermed kunne han tillate seg å ta seg bedre tid ved selve utførelsen, ikke som forrige gang, som var preget av stress og et stramt tidsskjema, på ingen måte optimalt. Han hadde fremdeles ikke bestemt seg for hvilken drapsmåte han skulle velge denne gangen. Det var dette evige spørsmålet om å gi drapet mening –det skulle ikke framstå som en vilkårlig nedslakting. Noe mer ble forventet. Han, i det minste, forventet det av seg selv.

Nå hadde han kvinnen rett foran seg. Hun var slank, men kraftig bygget, uvørent kledd –slaskete dongeribukse, grove, skitne støvler, svart skinnjakke. Hun hadde brettet jakkeermene nesten opp til albuen, selv om det var forholdsvis kjølig. Underarmene hennes var liljehvite, blodårene avtegnet seg som tynne, sprukne forgreininger nedover mot håndleddenes undersider.

En plan begynte å ta form i tankene hans. Kanskje han skulle…

Denne fasen var på mange vis den mest tilfredsstillende. Han likte alltid å se målet først, anonymt, fra en trygg posisjon: betrakte det, tenke, se muligheter, forkaste dem, finne nye. Når logistikken var tatt hånd om, kunne han bevilge seg den gleden det var å fokusere på det kreative, selve utførelsen.

Anne Lene Rygg hadde etter alle solemerker under et døgn igjen å leve. Hun kom aldri til å få vite hvorfor det var nødvendig for henne å dø.

Fonts are (c) Bitstream (see below). DejaVu changes are in public domain.
Glyphs imported from Arev fonts are (c) Tavmjong Bah (see below)

Bitstream Vera Fonts Copyright
------------------------------

Copyright (c) 2003 by Bitstream, Inc. All Rights Reserved. Bitstream Vera is
a trademark of Bitstream, Inc.

Permission is hereby granted, free of charge, to any person obtaining a copy
of the fonts accompanying this license ("Fonts") and associated
documentation files (the "Font Software"), to reproduce and distribute the
Font Software, including without limitation the rights to use, copy, merge,
publish, distribute, and/or sell copies of the Font Software, and to permit
persons to whom the Font Software is furnished to do so, subject to the
following conditions:

The above copyright and trademark notices and this permission notice shall
be included in all copies of one or more of the Font Software typefaces.

The Font Software may be modified, altered, or added to, and in particular
the designs of glyphs or characters in the Fonts may be modified and
additional glyphs or characters may be added to the Fonts, only if the fonts
are renamed to names not containing either the words "Bitstream" or the word
"Vera".

This License becomes null and void to the extent applicable to Fonts or Font
Software that has been modified and is distributed under the "Bitstream
Vera" names.

The Font Software may be sold as part of a larger software package but no
copy of one or more of the Font Software typefaces may be sold by itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND, EXPRESS
OR IMPLIED, INCLUDING BUT NOT LIMITED TO ANY WARRANTIES OF MERCHANTABILITY,
FITNESS FOR A PARTICULAR PURPOSE AND NONINFRINGEMENT OF COPYRIGHT, PATENT,
TRADEMARK, OR OTHER RIGHT. IN NO EVENT SHALL BITSTREAM OR THE GNOME
FOUNDATION BE LIABLE FOR ANY CLAIM, DAMAGES OR OTHER LIABILITY, INCLUDING
ANY GENERAL, SPECIAL, INDIRECT, INCIDENTAL, OR CONSEQUENTIAL DAMAGES,
WHETHER IN AN ACTION OF CONTRACT, TORT OR OTHERWISE, ARISING FROM, OUT OF
THE USE OR INABILITY TO USE THE FONT SOFTWARE OR FROM OTHER DEALINGS IN THE
FONT SOFTWARE.

Except as contained in this notice, the names of Gnome, the Gnome
Foundation, and Bitstream Inc., shall not be used in advertising or
otherwise to promote the sale, use or other dealings in this Font Software
without prior written authorization from the Gnome Foundation or Bitstream
Inc., respectively. For further information, contact: fonts at gnome dot
org. 

Arev Fonts Copyright
------------------------------

Copyright (c) 2006 by Tavmjong Bah. All Rights Reserved.

Permission is hereby granted, free of charge, to any person obtaining
a copy of the fonts accompanying this license ("Fonts") and
associated documentation files (the "Font Software"), to reproduce
and distribute the modifications to the Bitstream Vera Font Software,
including without limitation the rights to use, copy, merge, publish,
distribute, and/or sell copies of the Font Software, and to permit
persons to whom the Font Software is furnished to do so, subject to
the following conditions:

The above copyright and trademark notices and this permission notice
shall be included in all copies of one or more of the Font Software
typefaces.

The Font Software may be modified, altered, or added to, and in
particular the designs of glyphs or characters in the Fonts may be
modified and additional glyphs or characters may be added to the
Fonts, only if the fonts are renamed to names not containing either
the words "Tavmjong Bah" or the word "Arev".

This License becomes null and void to the extent applicable to Fonts
or Font Software that has been modified and is distributed under the 
"Tavmjong Bah Arev" names.

The Font Software may be sold as part of a larger software package but
no copy of one or more of the Font Software typefaces may be sold by
itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND,
EXPRESS OR IMPLIED, INCLUDING BUT NOT LIMITED TO ANY WARRANTIES OF
MERCHANTABILITY, FITNESS FOR A PARTICULAR PURPOSE AND NONINFRINGEMENT
OF COPYRIGHT, PATENT, TRADEMARK, OR OTHER RIGHT. IN NO EVENT SHALL
TAVMJONG BAH BE LIABLE FOR ANY CLAIM, DAMAGES OR OTHER LIABILITY,
INCLUDING ANY GENERAL, SPECIAL, INDIRECT, INCIDENTAL, OR CONSEQUENTIAL
DAMAGES, WHETHER IN AN ACTION OF CONTRACT, TORT OR OTHERWISE, ARISING
FROM, OUT OF THE USE OR INABILITY TO USE THE FONT SOFTWARE OR FROM
OTHER DEALINGS IN THE FONT SOFTWARE.

Except as contained in this notice, the name of Tavmjong Bah shall not
be used in advertising or otherwise to promote the sale, use or other
dealings in this Font Software without prior written authorization
from Tavmjong Bah. For further information, contact: tavmjong @ free
. fr.

